HARGA PELITUP MUKA LEBIH MURAH AKAN DIUMUMKAN

KUALA LUMPUR: Penurunan harga siling bagi pelitup muka tiga lapis dijangka akan diumum pada hujung September atau Oktober depan.

Menteri Perdagangan Dalam Negeri dan Hal Ehwal Pengguna, Datuk Alexander Nanta Linggi berkata, pengumuman akan dibuat setelah kajian selesai dan bekalan pelitup muka mencukupi.

“Selepas kajian, kita akan umum dalam hujung September atau Oktober untuk diturunkan lagi di bawah paras RM1. Kita juga harap pemain industri mengambil maklum perkara ini dan jangan kata kita tidak bagi notis,” katanya di Dewan Rakyat hari ini.

Tambah beliau, 1.5 juta pelitup muka mampu dihasilkan oleh pengilang tempatan dalam sehari dan 4 lagi kilang baharu akan memulakan operasi Oktober ini.

Jelasnya lagi, sebelum ini harga pelitup muka adalah sama bagi saiz kanak-kanak dan dewasa.

Ia kerana pengilang beralasan bahawa kos pembuatan pelitup muka tidak bergantung kepada saiz semata-mata.

“Saiz untuk kanak-kanak tidak jauh beza daripada dewasa, kami dapati selepas buat kajian tidak dapat dikurangkan mengikut saiz begitu saja dan ia perlu harga yang sama untuk kanak-kanak,” katanya lagi.

Beliau menjawab pertanyaan ahli parlimen Rasah, Cha Kee Chin sama ada harga siling pelitup muka akan diturunkan secara berperingkat memandangkan bekalan pelitup mula sudah mencukupi. — AlHijrah Online / Abdul Hakim Hassan


KANAK-KANAK DILAPORKAN HILANG DI RUMAH RAKIT DITEMUKAN LEMAS

KUANTAN: Seorang kanak-kanak perempuan yang dilaporkan hilang semasa berada di majlis hari raya anjuran keluarganya di rumah rakit di Bukit Rangin di sini, pada Jumaat malam ditemukan lemas hari ini.

Penolong Pengarah Operasi Jabatan Bomba dan Penyelamat Malaysia (JBPM) Pahang Ismail Abdul Ghani berkata mayat Siti Nur Athhiyya Soffea Mohamad Sukri, 3, ditemukan timbul lengkap berpakaian kira-kira 1.5 kilometer dari rumah rakit berkenaan.

“Operasi mencari dan menyelamat (SAR) mangsa meliputi tiga kilometer dari lokasi kejadian sebelum mayat mangsa ditemukan 11.35 pagi tadi oleh pasukan bomba. Mayat mangsa kemudiannya diserahkan kepada polis untuk tindakan lanjut,” katanya dalam kenyataan hari ini.

Media sebelum ini melaporkan, mangsa yang memakai baju kurung berwarna merah dilaporkan kali terakhir dilihat bapanya pada 11.15 malam pada hari kejadian.

Sejurus itu, SAR diaktifkan dengan mengambil kira kemungkinan kanak-kanak itu terjatuh dari dua rumah rakit kepunyaan bapanya, yang mempunyai jambatan kayu di bahagian tengah untuk menghubungkan kedua-dua rumah tersebut. –AlHijrah Online


BEG SANDANG DITEMUI, PEMANDU HILUX MASIH HILANG

BESUT: Operasi mencari dan menyelamat seorang lelaki yang dipercayai terjatuh ke dalam sungai dekat Jambatan Tembila semalam memperolehi petunjuk baru dengan penemuan sebuah beg sandang mangsa.

Penolong Pengarah Operasi Jabatan Bomba Dan Penyelamat Terengganu, Muhammad Basri Kamarazaman berkata, beg sandang milik Shukri Wahab, 52, dijumpai oleh pasukan mencari dan menyelamat pada jam 12 tengah hari tadi.

Katanya, beg sandang itu ditemui berhampiran tebing sungai kira-kira empat kilometer daripada lokasi kenderaan pacuan empat roda mangsa terjunam.

Ujarnya, ahli keluarga mangsa yang melakukan pengecaman kemudian mengesahkan beg sandang yang mengandungi dokumen peribadi dan wang tunai itu adalah milik Shukri.

“Sekarang pasukan mencari dan menyelamat telah melaksanakan operasi dengan mencari di kawasan tebing sungai kiri dan kanan sehingga jarak 4 kilometer berdasarkan petunjuk dimana beg itu dijumpai,” kata Muhammad Basri.

Katanya, selain pencarian di kawasan sungai dengan menggunakan bot, pihaknya juga menggerakkan operasi di daratan dalam radius yang sama selain meminta bantuan Unit Anjing Pengesan (K9) Jabatan Bomba Dan Penyelamat Malaysia (JBPM).

Semalam, Berita AlHijrah melaporkan, perjalanan mangsa dari Bachok ke Kuala Terengganu untuk menghantar kad undangan majlis perkahwinan anak perempuannya berakhir tragedi apabila kenderaan pacuan empat roda yang dipandu terjunam ke dalam Sungai Tembila di Kampung Pengkalan Kubur. — AlHijrah Online


EMPAT LAGI MAUT, JADIKAN LAPAN JUMLAH KEMATIAN AKIBAT COVID-19

KUALA LUMPUR: Kementerian Kesihatan Malaysia (KKM) mengesahkan empat kematian dilaporkan hari ini menjadikan keseluruhan lapan maut akibat COVID-19 di negara ini.

Dua kes kematian di Kuching, Sarawak, dan masing-masing satu di Hospital Kuala Lumpur (HKL) dan Hospital Raja Perempuan Zainab ll, Kelantan, kata KKM melalui Twitter.

Terdahulu KKM memaklumkan terdapat 153 kes baharu  dilaporkan hari ini menjadikan kumulatif 1,183 kes jangkitan wabak itu di Malaysia.– AlHijrah Online


TV ALHIJRAH SALUR SUMBANGAN BERNILAI HAMPIR RM100,000 KEPADA IMARET

KUALA LUMPUR : TV AlHijrah  menyalurkan sumbangan barang perubatan dan bukan perubatan bernilai hampir  RM100,000 kepada badan bukan kerajaan (NGO)  Imam Response and Relief Team (IMARET).

Inisiatif itu sebahagian daripada tanggungjawab sosial korporat TV AlHijrah di bawah program Hijrah Prihatin bagi membantu IMARET yang aktif mengendalikan kes COVID-19 di negara ini.

Penyerahan sumbangan disempurnakan Menteri di Jabatan Perdana Menteri (Hal Ehwal Agama) Datuk Dr. Zulkifli Mohamad Al-Bakri di Ibu Pejabat IMARET di Selayang, siang tadi.

“Alhamdulillah TV AlHijrah mengorak langkah. Mereka sendiri turun gelanggang bagi membantu.

“Musaadah ini kita akan teruskan dari semasa ke semasa dan saya amat tertarik kerana kreativiti dan inovasi rakan-rakan agensi dalam memberi bantuan dalam pelbagai bentuk,” kata Zulkifli kepada AlHijrah Online.

Sementara itu, Pengurus Besar Kejuruteraan dan Sokongan Penyiaran TV AlHijrah, Suffian Yahya, berkata barangan bantuan yang disalurkan bagi kegunaan IMARET antaranya 10 unit komputer riba, empat unit alat mengesan tekanan darah, 6,000 unit pakaian perlindungan diri (PPE) dan empat unit khemah.

“Harapan kami dengan pemberian ini ia akan dapat membantu petugas barisan hadapan lebih-lebih lagi ketika pandemik yang amat meningkat.

“Kami merasakan sumbangan yang diberikan ini dapat digunakan petugas barisan hadapan untuk membantu masyarakat yang terlibat.” katanya.

Presiden IMARET Dr Muhammad Yusri Musa berkata, bantuan seumpama ini amat diperlukan pihaknnya, lebih-lebih lagi melihat kepada situasi pandemik ketika ini.

“Kami sangat bersyukur alhamdulillah di atas keprihatinan TV AlHijrah kerana bantuan yang diberikan.

“Bantuan seperti ini sentiasa diperlukan  lebih-lebih lagi dalam suasana kes COVID-19 yang tinggi sudah pasti kegunaan ‘medical disposable’ juga meningkat dengan sangat tinggi.” katanya

Misi Hijrah Prihatin di bawah Menteri di Jabatan Perdana Menteri bakal diteruskan di masa akan datang sebagai usaha membantu masyarakat dan negara mengharungi pandemik COVID-19. – AlHijrah Online


MENTERI NAFI DAKWAAN SEKOLAH AGAMA DI SELANGOR DIARAH TUTUP

KUALA LUMPUR: Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar menafikan dakwaan sekolah agama di negeri Selangor diarah tutup.

Katanya kenyataan itu adalah tidak berasas serta satu tuduhan yang tidak bertanggungjawab.

Menurut beliau ekoran kejadian insiden kebakaran sehingga melibatkan kemalangan jiwa di sekolah agama persendirian di Kuala Lumpur pada tahun 2017, Garis Panduan Pemutihan Sekolah Agama (Institusi Tahfiz) Persendirian Negeri Selangor telah dibangun dan dikuatkuasakan bermula 1 Januari 2021.

Ia bertujuan memastikan keselamatan dan kebajikan para pelajar dan seluruh warga institusi tahfiz persendirian

“Inisiatif ini diambil sebagai langkah supaya tragedi meragut nyawa tidak berulang lagi di mana-mana sekolah agama di negeri Selangor. Pada masa sama, penguatkuasaan Garis Panduan tersebut telah mendapat kerjasama daripada Persatuan Institusi Tahfiz Al-Quran Negeri Selangor (PITAS) yang dianggotai 478 institusi Sekolah Agama Persendirian.

“Jabatan Perdana Menteri (Hal Ehwal Agama) telah dimaklumkan sejak 2021, Jabatan Agama Islam Selangor (JAIS) melalui Kerajaan Negeri telah menetapkan pihak sekolah perlu memenuhi syarat pendaftaran melalui Garis Panduan Pemutihan Sekolah Agama yang telah dikeluarkan.

“Kelonggaran telah diberikan kepada pihak sekolah selama 2 tahun, Dalam tempoh ini, pihak JAIS telah mengeluarkan pendaftaran lanjutan kepada pihak sekolah bagi memberi peluang pihak sekolah mendapatkan ulasan dari agensi yang berkaitan,” katanya dalam kenyataan pada Rabu.

Oleh itu katanya dakwaan pihak berkaitan yang kononnya amaran telah diberikan kepada sekolah agama persendirian supaya diarah keluar dari premis adalah tidak benar sama sekali dan berniat menimbulkan kegelisahan di kalangan umat Islam.

Tambah beliau semua pihak digesa supaya merujuk isu itu kepada pihak berautoriti supaya fakta dan konteks sesuatu isu itu tepat serta jelas. – AlHijrah Online


BEKAS TIMBALAN MENTERI BESAR KELANTAN MENINGGAL DUNIA

KOTA BHARU: Bekas Timbalan Menteri Besar Kelantan Datuk Abdul Halim Abdul Rahman meninggal dunia pada 3.40 petang di Hospital Raja Perempuan Zainab II (HRPZ II), di sini hari ini.

Anak kedua Allahyarham Ahlaami Abdul Halim memberitahu Bernama bapanya yang berusia 82 tahun itu meninggal dunia disebabkan jangkitan paru-paru.

“Insya-Allah, arwah bapa saya akan disolatkan di Masjid Saadatul Ikhwan pada malam ini sebelum dijangka dikebumikan di Tanah Perkuburan Islam Banggol selepas solat Isyak,” katanya.

Sementara itu Menteri Besar Datuk Ahmad Yakob berkata Abdul Halim dilantik sebagai Timbalan Menteri Besar Kelantan bermula 1990 sehingga 2004.

Katanya Allahyarham merupakan tokoh yang sangat berjasa kepada negeri Kelantan dan menjadi antara individu penting yang mempelopori pentadbiran kerajaan negeri di bawah Dasar Membangun Bersama Islam.

“Allahyarham juga sebelum ini berkhidmat sebagai wakil rakyat bermula sebagai Ahli Dewan Undangan Negeri (ADUN) Banggol bagi tahun 1986 sehingga 1995.

“(Allahyarham) turut menjadi ADUN Kijang pada tahun 1995 sehingga 2004 selain memegang jawatan sebagai Ahli Parlimen Pengkalan Chepa bagi tempoh 2004 hingga 2013, sekali gus merupakan mantan bendahari PAS Pusat,” katanya dalam hantaran di Facebook miliknya hari ini.

Ahmad bagi pihak kerajaan negeri turut mengucapkan takziah kepada ahli keluarga Allahyarham.

“Semoga Allah SWT mengampunkan dan merahmati serta mengangkat darjatnya di kalangan orang-orang yang beramal soleh,” katanya. – AlHijrah Online


BACAAN QUNUT NAZILAH SELEPAS SOLAT FARDU DI MASJID SELIAAN JAKIM, JAWI

PUTRAJAYA: Jabatan Perdana Menteri (JPM) (Hal Ehwal Agama) mengarahkan masjid utama di bawah seliaan Jabatan Kemajuan Islam (Jakim) untuk membaca doa Qunut Nazilah dalam setiap solat fardhu bermula hari ini.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar dalam kenyataan berkata masjid terlibat ialah Masjid Negara di Kuala Lumpur, Masjid Putra dan Masjid Tuanku Mizan Zainal Abidin di sini.

Turut diminta untuk melaksanakan perkara yang sama ialah masjid dan surau di bawah pentadbiran Jabatan Agama Islam Wilayah Persekutuan (Jawi).

“Marilah bersama-sama kita terus bersatu hati berdoa agar Allah memberikan kesejahteraan dan keamanan buat rakyat Gaza di Palestin.

“Selain itu, kita terus menghulurkan bantuan dan sokongan dalam pelbagai platform menyatakan solidariti kepada rakyat Gaza, Palestin,” katanya. — AlHijrah Online


Tragedi Christchurch: Permulaan sebuah negara impian

WELLINGTON, NEW ZEALAND –  Ribuan
penduduk New Zealand hari ini menghadiri upacara memperingati mangsa pembunuhan
oleh pelampau kulit putih warga Australia dalam serangan di dua masjid di
Christchurch dua minggu lalu.

Suasana hening, hadirin senyap berdiri menekurkan kepala tatkala 50
nama mangsa dibacakan dengan kuat.

Upacara itu diiringi doa oleh penyanyi terkenal Britain, Cat Stevens
atau nama Islamnya, Yusuf Islam. Beliau juga mendendangkan lagu “Peace Train”,
lagu yang berkisar tentang sebuah impian mengangkut generasi untuk ke dunia
yang lebih baik.

Lagu dan penyanyi yang dipilih bertepatan dengan suasana dan upacara
itu, di mana tragedi terancang itu menunjukkan dunia ini semakin bobrok dan
berantakan oleh salah faham antara bangsa dan agama.

Bertemakan ‘Kita Adalah Satu’, ia ditayangkan secara langsung oleh stesen
televisyen rasmi New Zealand yang dihadiri Perdana Menteri Jacinda Ardern juga disertai
wakil 59 negara, rakan sejawat dari Australia, Scott Morrison serta puluhan
ribu tetamu lain.

Ardern yang memakai jubah tradisional Maori memuji rakyat New Zealand
yang bertindak mendekati dan membantu masyarakat Islam susulan serangan itu.

Datuk Bandar Christchurch, Lianne Dalziel menyatakan tragedi itu adalah
serangan ke atas semua penduduk bandar berkenaan.

Speaker memberi penghormatan kepada mangsa yang maut dan mereka yang
terselamat dalam serangan itu, termasuk 22 orang yang masih dirawat di
hospital, dan antaranya termasuk seorang kanak-kanak perempuan berusia empat
tahun yang dalam keadaan kritikal.

Azra Chida yang kehilangan dua sahabat karib, Linda Armstrong dan Ata
Elayyan datang dari Auckland untuk turut sama memberi penghormatan kepada
mangsa dan melawat keluarga mereka serta mangsa di hospital.

Manakala penduduk tempatan, Bobby Turner pula memberitahu, kehadiran
beliau adalah atas semangat perpaduan dan membuktikan keprihatinan. Beliau yang
menyifatkan tragedi itu sebagai malapetaka amat dahsyat itu juga kesal kerana
mangsa ditembak dalam menunaikan hak individu mereka iaitu sewaktu beribadat.

“Waktu sembahyang seharusnya berlangsung dengan penuh ketenangan dan
dipenuhi rasa cinta terhadap agama,” katanya, sebagaimana laporan AFP.

Tetamu juga berpeluang mendengar ucapan daripada mangsa terselamat.
Antara ucapan paling menusuk sanubari disampaikan oleh Farid Ahmed yang
kehilangan isterinya Husna dalam kejadian itu. Husna terbunuh untuk
menyelamatkan Farid yang kurang upaya dan berkerusi roda.

Farid memaafkan pengganas, Brenton Tarrant demi meraih kasih sayang
Allah, kerana baginya Allah menyayangi orang yang suka memaafkan antara satu
sama lain.

“Saya tidak mahu membawa hati yang sarat menggelegak seperti gunung
berapi, penuh kemarahan dan dendam. Ia akan membakar diri dan persekitaran.

“Saya mahu hati penuh kasih sayang dan ihsan. Hati ini tidak mahu lagi ada kehilangan, dan saya berharap tidak ada orang lain melalui apa yang saya lalui sekarang”, ucap Farid sebagaimana laporan dikeluarkan AFP.

Sifat pemaaf Farid menewaskan sebuah kebencian dan kejahatan yang dipromosi oleh Tarrant. Sekaligus ia membuktikan Islam itu menyeru perdamaian, sebagaimana maksud Islam itu sendiri – selamat dan sejahtera.

Sifat redha dan perasaan cinta yang subur dalam diri Farid adalah satu  dakwah kepada masyarakat bukan Islam dan mereka yang diserang wabak  Islamofobia, dan pengorbanan Husna, isterinya mungkin suatu tanda Islam  akan mekar di bumi kiwi.

Menyifatkan serangan yang diinspirasikan oleh kebencian dan bertujuan
memecah belah perpaduan masyarakat yang aman di negara Selandia Baru itu
sebagai gagal, Farid merumuskan satu hikmah daripadanya, ia lebih menyatukan mereka.

Setelah tragedi itu, suatu suasana yang lebih akrab dan melahirkan perasaan
kasih dan sayang tidak berbelah bahagi, tanpa mengira asal usul serta keturunan
telah semarak dalam kalangan mereka.

*ROZAIS AL-ANAMY adalah penulis sastera dan penulis bebas di akhbar, majalah dan portal di Malaysia.

PENAFIAN: Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


KEMENANGAN TIGA PELAJAR DALAM KES SAMAN TERHADAP GURU PONTENG, PENGAJARAN UNTUK SEMUA

KOTA KINABALU: Tiga bekas pelajar sekolah menengah di Kota Belud yang memenangi saman terhadap guru mereka kerana gagal hadir untuk mengajar selama tujuh bulan berharap kes itu akan menjadi pengajaran kepada semua pihak dalam memenuhi tanggungjawab masing-masing.

Calvina Angayung, 22, juga berharap kemenangan itu akan menjadi motivasi kepada orang lain yang masih mengambil sikap mendiamkan diri untuk bangkit memperjuangkan hak mereka.

“Kami menjadi mangsa ketidakadilan guru ini sehingga menyebabkan kami gagal dalam peperiksaan bagi subjek Bahasa Inggeris. Kemenangan ini adalah hadiah kepada semua pihak yang menyokong kami sejak awal.

“Terima kasih kepada saksi-saksi kami yang tampil dengan berani di mahkamah, NGO (badan bukan kerajaan) dan aktivis, ibu bapa, rakan-rakan serta masyarakat di luar sana yang sentiasa menyokong kami tanpa mengira di mana kami berada,” katanya ketika dihubungi.

Seorang lagi plaintif, Nur Natasha Allisya Hamali pula berkata beliau lega kerana meskipun mengambil masa enam tahun, semua usaha mereka ternyata tidak sia-sia dan mengucapkan terima kasih kepada semua pihak atas kemenangan itu.

Pada tahun 2020, Calvina, Nur Natasha Allisya dan Rusiah Sabdarin, yang berusia 22 tahun, menyaman bekas guru Bahasa Inggeris mereka iaitu Mohd Jainal Jamran yang didakwa tidak hadir untuk mengajar subjek itu selama tujuh bulan pada 2017, Pengetua sekolah ketika itu Suid Hanapi, Ketua Pengarah Pendidikan, Kementerian Pendidikan dan kerajaan.

Pada Selasa, Hakim Mahkamah Tinggi Kota Kinabalu Leonard David Shim ketika membenarkan saman itu memutuskan bahawa kelima-lima defendan telah melanggar kewajipan statutori mereka dan jaminan perlembagaan untuk kesemua bekas pelajar terbabit mendapatkan pendidikan.

Mahkamah kemudian memberi pampasan sebanyak RM150,000 kepada ketiga-tiga plaintif.

Peguam Sherzali Herza Asli, yang mewakili kesemua pelajar, berkata adalah penting untuk kerajaan menyedari dan mengiktiraf kelemahannya serta menggubal dasar bagi memastikan akauntabiliti guru yang ingkar demi kesejahteraan dan prospek generasi masa depan negara.

Menteri Pembangunan Usahawan dan Koperasi Datuk Ewon Benedick, yang juga Ahli Dewan Undangan Negeri Kadamaian, berkata mereka yang berada dalam ekosistem sekolah mempunyai tanggungjawab masing-masing dan guru yang sepatutnya hadir ke kelas untuk mengajar namun gagal berbuat demikian, perlu mempunyai alasan munasabah.

“Meskipun pelajar harus berdisiplin dan menghormati guru, mereka tetap berpeluang bercakap dengan ibu bapa yang akan membangkitkan perkara itu kepada Persatuan Ibu Bapa dan Guru-Guru mengenai perkhidmatan yang diberikan di sekolah,” katanya.–AlHijrah Online


VIRUS KORONA: MUFTI WILAYAH DOA SECARA LIVE DARI TURKI DI BERITA ALHIJRAH

Mufti Wilayah Persekutuan, Datuk Seri Dr Zulkifli Mohamad Al Bakri membacakan doa secara LIVE dari Turki melalui siaran Skype di Berita AlHijrah 25 Januari 2020 susulan penularan wabak virus Korona di negara ini. — AlHijrah Online


GAMBAR MAKANAN TULAR BUKAN UNTUK PROGRAM RMT

PUTRAJAYA: Kementerian Pendidikan Malaysia (KPM) mengesahkan gambar makanan yang tular didakwa di bawah Program Rancangan Makanan Tambahan (RMT) adalah tidak benar.

Menterinya Dr Radzi Jidin berkata, siasatan mendapati gambar yang ditularkan itu bukan makanan yang disediakan untuk penerima RMT di sekolah.

“Saya telah menerima maklum balas bagi perkongsian mengenai gambar yang didakwa sebagai makanan untuk murid di bawah Program RMT.

“Siasatan mendapati gambar yang ditularkan itu bukan makanan yang disediakan untuk penerima RMT di sekolah,” menerusi hantarannya di Facebook.

Menurut Radzi Jidin, makanan bagi semua penerima RMT yang disediakan pihak kantin untuk murid makan di sekolah sahaja.

Dalam pada itu, KPM mengucapkan terima kasih atas keprihatinan semua pihak berhubung perkara tersebut.

“KPM sentiasa berusaha menambah baik program RMT, termasuk dalam penyediaan makanan dan bekalan susu untuk penerima RMT.

“Buat masa ini, pemberian susu kepada murid RMT telah ditambah daripada 2 kali seminggu kepada setiap hari persekolahan mulai tahun 2021,” katanya.–AlHijrah Online


KES COVID-19 DI ARAB SAUDI MENINGKAT PANTAS DISEBABKAN OMICRON

JEDDAH: Penularan virus COVID-19 varian Omicron di Arab Saudi meningkat pantas selepas berlakunya jangkitan lebih dua kali ganda dalam tempoh seminggu.

Jurucakap Kementerian Kesihatan Saudi Dr Mohammed Al-Abd Al-Aly berkata, lonjakan kes COVID-19 turut berlaku di serata dunia termasuk Arab Saudi.

Beliau menekankan kepentingan menerima vaksin serta suntikan dos penggalak di samping menggalakkan kanak-kanak yang layak mendapatkan vaksin untuk tampil berbuat demikian.

Sebelum ini, kerajaan Arab Saudi membenarkan kanak-kanak yang berumur lima hingga 11 tahun untuk menerima vaksin COVID-19.

Pemberian vaksin itu akan mengutamakan kepada kanak-kanak yang berisiko tinggi serta terdedah terhadap virus.

Dalam masa yang sama, jurucakap Kementerian Perdagangan Arab Saudi Abdulrahman Al-Hussain mengumumkan langkah diperlukan bagi perniagaan komersial membantu menangani dan mengawal penularan COVID-19.

Antara langkah yang perlu dilakukan antaranya perniagaan komersial dikehendaki melaksanakan kod bar untuk pelanggan mengimbas pada aplikasi Tawakkalna yang diluluskan kerajaan.

Abdulrahman juga menekankan kepentingan untuk semua perniagaan komersial kecil menyemak status vaksinasi pelanggan melalui aplikasi.

Beliau turut memaklumkan bermula Februari 2022, rakyat Arab Saudi tidak dibenarkan memasuki perniagaan komersial tanpa menunjukkan bukti suntikan dos penggalak vaksin COVID-19.–AlHijrah Online


REMAJA LELAKI DIKHUATIRI LEMAS DIHANYUTKAN ARUS DI ROMPIN

KUANTAN:  Seorang remaja lelaki dikhuatiri lemas selepas dihanyutkan arus dipercayai ketika mencari kepah di Sungai Lubuk Batu, Kota Bahagia, Rompin, semalam.

Ketua Polis Daerah Rompin DSP Mohd Azahari Mukhtar berkata pihaknya menerima maklumat berkaitan kejadian melibatkan mangsa Mohd Iman Daniel Azri, 14, yang beralamat di Felda Keratong 4, Rompin sekitar 5.30 petang.

Beliau berkata,  menurut maklumat daripada rakan mangsa, remaja itu dihanyutkan arus semasa mereka mencari kepah di sungai berkenaan.

Katanya operasi mencari dan menyelamat (SAR) mangsa telah dijalankan melibatkan Jabatan Bomba dan Penyelamat Malaysia (JBPM), Angkatan Pertahanan Awam Malaysia (APM) serta penduduk kampung.

“Bagaimanapun, operasi SAR ditangguhkan pada 8.30 malam dan akan disambung hari ini,” katanya dalam satu kenyataan.–AlHijrah Online


KKM RAMPAS 93 BOTOL AIR ZAM ZAM DIJUAL TANPA LESEN

KUALA LUMPUR: Sejumlah 93 botol didakwa air zam zam bernilai RM3,000 dirampas dalam dua serbuan berasingan di Petaling Jaya serta Kuala Lumpur, minggu lalu.

Operasi khas Kementerian Kesihatan ke atas premis yang menjalankan aktiviti penjualan dan pengedaran air zam zam itu dibuat hasil aduan dan risikan.

Ketua Pengarah Kesihatan, Datuk Dr Muhammad Radzi Abu Hassan dalam kenyatan pada Isnin berkata, ketika serbuan pada 23 Ogos lalu di Petaling Jaya, KKM merampas 10 botol berisipadu lima liter bernilai RM1,600 dan notis kesalahan di bawah Peraturan 360A (2) telah dikeluarkan.

Manakala pada serbuan di Kuala Lumpur pada 25 Ogos lepas pula, seorang individu didapati menjual produk air zam zam secara tidak sah di premis perniagaan persendirian.

Hasil serbuan itu, 83 botol bersamaan 41.5 liter air zam zam bernilai RM 2,075 disita.

Individu terbabit dikenakan kompaun RM3,000 atas kesalahan di bawah Peraturan 360A, Peraturan-Peraturan Makanan 1985.

Dr Muhammad Radzi menjelasakan, air zam zam dikategorikan sebagai air mineral semula jadi dan termaktub bawah Peraturan 360A Peraturan-Peraturan Makanan 1985.

Pengimportan air mineral semula jadi memerlukan lesen punca air KKM setelah mendapat dokumen pengesahan pihak berkuasa geologi dan hidrologi dari negara pengeksport.

Dalam kes ini, Arab Saudi tidak mengeluarkan pengesahan itu kerana air zam zam tidak boleh dieksport dan diperdagangkan. — AlHijrah Online


RANG UNDANG-UNDANG KAWAL PRODUK TEMBAKAU TIDAK JEJASKAN EKONOMI NEGARA

PUTRAJAYA: Rang Undang-undang Kawalan Produk Tembakau dan Merokok 2022 yang bertujuan mewujudkan  Generasi Penamat (GEG) atau individu lahir 1 Jan 2007 dan seterusnya bebas merokok, tidak akan menjejaskan ekonomi negara.

Menteri Kesihatan Khairy Jamaluddin berkata berdasarkan kajian mendalam yang dijalankan pihaknya, industri tembakau hanya memberi kesan sebanyak 0.18 peratus sahaja terhadap keseluruhan Keluaran Dalam Negara Kasar (KDNK).

Katanya kehilangan produktiviti negara akibat rokok adalah lebih tinggi berbanding kesan kepada ekonomi, jika dilihat dari segi keilatan.

“Bermakna mereka yang terlibat dalam industri rokok adalah kecil. Jumlah pasaran rokok akan semakin mengecil secara berperingkat iaitu bermula yang lahir 2007, 2008, 2009 dan seterusnya…ia akan ambil masa lama sebelum pasaran itu sangat kecil (mungkin) ia akan ambil masa 20 hingga 30 tahun.

“Kalau sekarang sudah 18 tahun ke atas, boleh hisap rokok (sebelum rang undang-undang itu dikuatkuasakan). Ia tak akan sebabkan kesan secara terus kepada ekonomi kerana ia dikuatkuasakan secara berperingkat, setiap tahun bertambah (individu) tidak boleh merokok tetapi yang sedia merokok akan kekal beli produk rokok,” katanya dalam temu bual khas dengan media mengenai rang undang-undang itu di sini.

Rabu lepas, beliau membentangkan Rang Undang-undang Kawalan Produk Tembakau dan Merokok 2022, yang memperuntukkan larangan kepada individu yang lahir pada 2007 dan seterusnya merokok, membeli atau memiliki produk tembakau atau peranti merokok untuk bacaan kali pertama di Dewan Rakyat.

Sementara itu, Khairy berkata Kementerian Kesihatan (KKM) memberi jaminan kepada Jawatankuasa Pilihan Khas Parlimen (PSC) Kesihatan, Sains dan Inovasi menerusi pertemuan sebelum ini untuk menubuhkan satu jawatankuasa bebas yang akan menyemak semula rang undang-undang itu.

“PSC itu minta supaya ada tempoh penilaian mandatori, …saya bagi jaminan kami buat jawatankuasa bebas yang akan semak undang-undang ini dan akan bentang laporan tentang keberkesanan undang-undang ini sebelum GEG dikuatkuasakan pada 2025.

“Saya beri jaminan jawatankuasa ini ditubuhkan dan dilaporkan kepada Parlimen dan bukannya KKM. Selain itu, 10 tahun selepas GEG dilaksanakan, jawatankuasa ini akan buat semakan sekali lagi kalau perlu dipinda akta dan sebagainya,” katanya.

Khairy dijadual membentangkan Rang Undang-undang Kawalan Produk Tembakau dan Merokok 2022 bagi bacaan kali kedua di Dewan Rakyat pada Isnin ini manakala sesi perbahasan serta penggulungan bagi rang undang-undang berkenaan pada hari berikutnya.

Menurut rang undang-undang itu, individu yang lahir pada 1 Jan 2007 dan seterusnya yang merokok produk tembakau atau produk pengganti tembakau, menggunakan peranti merokok atau memiliki produk tembakau, bahan merokok, produk pengganti tembakau atau peranti merokok boleh didenda tidak melebihi RM5,000, jika sabit kesalahan.

Selain itu, individu yang lahir pada 1 Jan 2007 dan seterusnya yang membeli produk tembakau, bahan merokok dan produk pengganti tembakau atau peranti merokok juga berdepan hukuman denda tidak melebihi RM5,000, jika sabit kesalahan.

Mengenai kaedah penjualan semua jenis produk rokok, Khairy berkata KKM akan mengadakan libat urus dengan golongan peniaga runcit bagi membincangkan mekanisme terbaik mengenai perkara itu.

“Ada beberapa mekanisme dipertimbangkan KKM seperti kod QR, bacaan kad pengenalan untuk ada aplikasi membeli produk rokok…sesuatu yang mudah dan tidak menyusahkan penjual dan pembeli. Bagi kawasan yang tiada capaian internet, mungkin peniaga perlu tengok kad pengenalan pembeli,“ katanya.

Bagi penjualan produk rokok serta vape secara dalam talian pula, beliau berkata ia tidak dibenarkan sekiranya Rang Undang-undang Kawalan Produk Tembakau dan Merokok 2022 berkuat kuasa namun pihaknya akan terus menjalankan pemantauan.

“Dengan adanya rang undang-undang ini memang tidak boleh jual secara dalam talian, vape ataupun rokok. Jadi dengan rang undang-undang ini memang lebih mudah untuk kita cepat ambil tindakan melalui Suruhanjaya Komunikasi dan Multimedia dan sebagainya kerana ia menjadi satu kesalahan…kita boleh sekat,” katanya. –AlHijrah Online


BEKAS BANDUAN TIDAK SERIK, DITAHAN SEMULA KERANA MENYAMUN

PETALING JAYA: Seorang bekas banduan tidak serik apabila sekali lagi dicekup kerana menyamun empat kedai serbaneka dengan menggunakan pistol angin.

Ketua Polis Daerah Petaling Jaya ACP Mohamad Fakhrudin Abdul Hamid berkata suspek berumur 30 tahun itu berpura-pura memasuki premis serbaneka sebelum menakutkan pekerja menggunakan pistol angin untuk menyamun.

Katanya, suspek berjaya ditahan sepasukan anggota polis dari Ibu Pejabat Polis Daerah (IPD) Petaling Jaya pada 10 pagi, 3 Feb lepas dan turut merampas sebuah motosikal jenis Yamaha Y16ZR selain beberapa keping kad pengenalan, lesen memandu dan kad ATM milik individu lain.

“Turut dirampas sepucuk pistol angin jenis revolver yang dipercayai dibeli suspek secara dalam talian,” katanya dalam sidang media di IPD Petaling Jaya, di sini, hari ini.

Menurut Mohamad Fakhrudin, semakan mendapati suspek dibebaskan dari penjara Januari tahun lepas atas kesalahan samun dan dipercayai kembali aktif sebulan lepas dengan menyasarkan kedai serbaneka dan hasil samun digunakan suspek untuk membeli alat ganti motosikal.

Mohamad Fakhrudin berkata dengan penahanan suspek yang memiliki rekod jenayah dan dadah itu, polis berjaya menyelesaikan empat kes samun premis serbaneka di daerah berkenaan.

Katanya, polis akan memohon lanjutan reman ke atas suspek yang tamat hari ini untuk siasatan lanjut di bawah Seksyen 392 Kanun Keseksaan kerana samun.

Selain itu, Mohamad Fakhrudin berkata polis berjaya menyelesaikan empat kes curi kenderaan di daerah Petaling Jaya dengan penahanan tiga lelaki warga tempatan awal bulan ini.

Beliau berkata modus operandi sindiket berkenaan ialah menyasarkan kenderaan model lama untuk diserahkan kepada orang tengah sebelum dileraikan dan dijual sebagai alat ganti.

Menurut Mohamad Fakhrudin, penahanan pertama dilakukan pada 3 Feb lepas melibatkan dua lelaki masing-masing berumur 27 dan 28 tahun di Hentian Duta, di sini sebelum menahan seorang lagi lelaki berumur 36 tahun dipercayai dalang sindiket di Puchong, sehari kemudian.

“Penahanan kesemua suspek membawa kepada rampasan sebuah kereta jenis Proton Wira dan van yang dilaporkan hilang,” katanya sambil menambah sindiket itu bergiat aktif sejak Disember tahun lepas.

Reman kesemua suspek tamat semalam dan mereka akan diserahkan kepada IPD Shah Alam untuk siasatan lanjut dan polis giat mengesan seorang lagi suspek untuk membantu siasatan mengikut Seksyen 379A Kanun Keseksaan. –AlHijrah Online


Kecewa tindakan Kedutaan China, NGO Islam rancang anjur himpunan lebih besar

KUALA LUMPUR – Usaha Badan Bukan Kerajaan (NGO) Islam menghantar  memorandum bantahan kepada Kedutaan China di Malaysia bagi menuntut hak ke atas penindasan yang berlaku terhadap etnik Uighur gagal apabila memorandum itu ditolak hari ini.

Terdahulu, permohonan rasmi bagi penghantaran memorandum berkenaan dihantar sejak Selasa dan maklum balas yang diterima jelas menyatakan Kedutaan China enggan menerima memorandum tersebut.

Alasan diberikan NGO dan jabatan-jabatan tertentu sudah dibawa bercuti di Xinjiang untuk menunjukkan tidak berlaku penindasan di sana.

Bagaimanapun hari ini, usaha berkenaan diteruskan apabila sekumpulan  NGO mewakili 34 NGO yang menandatangani memorandum berkenaan melakukan bantahan aman di hadapan Kedutaan China, Jalan Ampang di sini.

Presiden Majlis Perunding Pertubuhan Islam Malaysia (Mapim), Mohd Azmi Abdul Hamid yang mewakili 34 NGO Islam terlibat berkata, pihaknya akan mengedarkan memorandum itu secara terbuka bagi menuntut hak yang dinyatakan.

“Mereka tidak mahu buka pintu, mereka hanya intai. Mereka beritahu mereka tidak akan terima.

“Jadi kita tidak sampaikan dan kita akan edarkan ke seluruh dunia dan
 rakyat Malaysia,” katanya ditemui sempena bantahan aman berkenaan di
sini, hari ini.

Dalam pada itu, Presiden Angkatan Belia Islam  Malaysia (Abim), Mohamad Raimi Abdul Rahim berkata, pihaknya amat kecewa apabila permohonan secara rasmi yang dihantar tidak diterima oleh Kedutaan China.

“Ini merupakan pertemuan pertama di sini, kita akan datang lagi dan kita mohon agar kerajaan China melalui kedutaan di  sini jangan bersifat angkuh. Kerajaan lain walaupun boleh dikira berkuasa, mereka masih menerima memorandum untuk dihantar oleh wakil-wakil.

“Kita tidak teragak-agak untuk hadir sekali lagi di sini dengan jumlah yang lebih besar. Ini adalah permulaan dan kita akan pastikan bahawa hak isu ini terus diperjuangkan oleh seluruh rakyat Malaysia, umat Islam dan warga dunia sehingga keadilan diberikan kepada warga Uighur,” katanya.

Tambah Mohamad Rahimi, pihaknya mahu permintaan yang dijelaskan menerusi memorandum berkenaan diberikan perhatian termasuk memberi layanan hak kepada warga Uighur yang berada di Xinjiang mahupun di negara-negara lain yang dinafikan hak untuk kembali ke negara mereka.

“Justeru kita mohon agar mereka dibenarkan untuk bertemu dengan keluarga mereka dan paling penting agar semua yang ditahan dalam kem tahanan seluruh Xinjiang dan China dibebaskan serta merta,” katanya.

Dalam pada itu, Setiausaha Agung ABIM, Muhammad Faisal Abdul Aziz berkata, bantahan aman yang dibuat hari ini serentak di Kedutaan China seluruh dunia sempena genap 10 tahun penindasan berlaku terhadap warga Uighur.

Menurutnya, kerajaan China tidak seharusnya menutup isu Uighur ini dengan membawa NGO-NGO Islam, mungkin jabatan-jabatan tertentu kerajaan pergi ke  Xinjiang dengan memberi hotel percuma, makanan percuma tiket kapal terbang percuma kononnya tidak ada berlaku kezaliman di sana.

“Henti  layan kami seperti kami orang yang tidak tahu apa-apa. Kita tahu apa yang berlaku di sana. Apa yang kita mahukan adalah kebenaran,” katanya.


SIARAN TV ANALOG DI UTARA, TIMUR SEMENANJUNG DITUTUP: MCMC

KUALA LUMPUR : Siaran televisyen (TV) terrestrial analog secara rasminya ditutup di tujuh negeri Wilayah Utara dan Timur Semenanjung pada 12.30 malam tadi, menurut Suruhanjaya Komunikasi dan Multimedia Malaysia (MCMC).Dalam satu kenyataan hari ini, MCMC menjelaskan penutupan itu menandakan berakhirnya era penyiaran TV analog yang kini beralih kepada siaran Digital myFreeview sepenuhnya di Semenanjung.

“Proses penutupan membabitkan 49 stesen pemancar TV analog merangkumi Perlis, Kedah, Pulau Pinang, Perak, Kelantan, Terengganu dan Pahang.

“Kemuncak kepada proses penutupan siaran TV Digital myFreeview akan berlangsung di Sabah dan Sarawak pada 31 Okt ini yang bakal menyaksikan peralihan bersejarah kepada siaran TV Digital myFreeview sepenuhnya di seluruh negara,” menurut SKMM.Kenyataan itu juga memaklumkan bahawa majlis ringkas peralihan siaran TV analog ke digital dijalankan di Gunung Jerai, Kedah dan Bukit Besar, Terengganu.“Majlis dihadiri Ahli Dewan Undangan Negeri Kuah; Mohd Firdaus Ahmad, Ketua Bahagian Koordinasi Negeri MCMC; Mohd Zaidi Abdul Karim, Pengurus Besar Negeri Telekom Malaysia; Anis Ahmad Mohd Ibrahim dan Naib Presiden Kawal Selia MYTV; Shamsul Najib Mohtar.Manakala di Bukit Besar, seramai 40 orang mewakili MCMC, Telekom Malaysia Bhd, MYTV dan Radio Televisyen Malaysia,” menurut SKMM.Menerusi siaran TV Digital myFreeview, penonton diberi pilihan menonton pelbagai saluran TV, radio serta aplikasi baharu seperti membeli-belah dalam talian, informasi semasa, pendidikan interaktif dan pelbagai rancangan lain.Mereka yang belum beralih kepada platform siaran TV Digital myFreeview digalakkan untuk berbuat demikian dengan mendapatkan dekoder dan memasang aerial Ultra Frekuensi Tinggi (UHF) dan memasangnya kepada set tv sedia ada atau mendapatkan Integrated Digital TV (IDTV) yang telah dilengkapi dengan penala digital serta memasang kepada aerial UHF. — BERNAMA


Kerajaan usaha kembalikan matlamat asal SBP, MRSM

KUALA LUMPUR – Keputusan kerajaan meningkatkan jumlah kemasukan  anak-anak B40 ke Sekolah Berasrama Penuh (SBP) dan Maktab Rendah Sains Mara (MRSM) bermula tahun ini, merupakan usaha penting kerajaan dalam mengembalikan semula matlamat asal kedua-dua sekolah elit itu.

SBP dan MRSM dengan matlamat asalnya adalah membantu penduduk di luar bandar, dan keluarga yang kurang berkemampuan semakin lama semakin “tersasar”, apabila ia menjadi pilihan golongan yang agak berada dan berkemampuan.

Menyedari kedua-dua jenis sekolah itu tidak lagi menerima pelajar yang ‘sepatutnya’, PH yang mula menerajui kerajaan Persekutuan sejak 9 Mei tahun lalu, memilih untuk kembali kepada matlamat asal kedua-dua sekolah itu, walaupun keputusan itu bukanlah sesuatu tindakan yang popular.

Kerana itu, pemilihan pelajar ke kedua-dua sekolah itu sungguh berbeza tahun ini, apabila hampir 70 peratus pelajar daripada keluarga B40 ditawarkan ke MRSM yang berada di bawah Majlis Amanah Rakyat (Mara),  bagi sesi persekolahan 2019, manakala bagi SBP yang berada di bawah  Kementerian Pendidikan, kira-kira 52 peratus pelajar untuk tahun ini  adalah daripada kalangan B40.

Pengerusi Kumpulan Ibu Bapa  Bertindak Untuk Pendidikan (PAGE) Datin Noor Azimah Abdul Rahim berkata  langkah itu satu keputusan yang bagus bagi mengembalikan tujuan asal penubuhan SBP dan MRSM, iaitu membantu golongan ini mengubah nasib  keluarga dan mempunyai masa hadapan yang lebih cerah menerusi pendidikan.

“Sudah tentu, anak-anak ini akan mendapat lebih perhatian dari segi pendidikan di SBP dan MRSM berbanding jika di sekolah biasa. Ini adalah matlamat utama penubuhannya, bukan ia ditubuhkan untuk orang yang berada,” katanya kepada Bernama.

Golongan B40 atau ‘bottom 40’ merujuk kepada pendapatan isi rumah 40 peratus terendah, iaitu tidak melebihi RM3,860 sebulan.

Sementara itu, Naib Presiden Persatuan Bekas Pelajar MRSM (Ansara) Azealea Dzulkefflee berkata antara impak kemasukan anak-anak dari kalangan B40  ini ialah mereka mampu mengubah nasib keluarga mereka hasil pendidikan berkualiti tinggi yang diterima di MRSM.

Bagi menyokong usaha kerajaan itu, katanya Ansara menerusi Biro Modal
 Insan giat menjalankan program khidmat masyarakat bagi mengenal pasti
pelajar-pelajar dari golongan itu yang layak memasuki MRSM dari seluruh
negara.

“Kita bekerja keras, termasuk pergi ke kawasan pedalaman
Sabah dan Sarawak menjejak pelajar ini, sebab ada di kalangan ibu bapa
dan keluarga yang kekurangan sumber maklumat, hingga anak mereka
terlepas peluang mengisi borang kemasukan ke MRSM,” katanya kepada
Bernama.

Katanya peluang kemasukan ke peringkat pendidikan seterusnya iaitu institusi pengajian tinggi juga tinggi

Selain  itu, Azealea berkata peluang ditawarkan kerajaan kepada anak-anak  golongan B40 itu, apabila mereka berada dalam alumni MRSM, mereka akan bergabung bersama alumni lain untuk pelbagai tujuan pembangunan negara,  selain mendapat asuhan daripada Ansara, mendorong mereka menjadi modal insan yang berkualiti.

Bagaimanapun, isu kos tinggi di SBP dan MRSM yang mungkin agak membebankan golongan berkenaan dibangkitkan oleh Azimah dan Azealea, yang memerlukan tindakan daripada kerajaan membantu  dalam soal kewangan.

“Ada yang terpaksa menolak permohonan kerana timbul masalah meskipun kos dan yuran tahunan hanya RM1,500 setahun,” kata Azimah.

Justeru, Azimah berkata kerajaan perlu menentukan mekanisme terbaik dalam  membantu keluarga tersebut agar anak mereka tidak terlepas peluang mendapatkan pendidikan terbaik sama ada di SBP atau MRSM.

“Mungkin boleh menjalin kerjasama dengan agensi-agensi berkaitan seperti Baitulmal, jabatan agama atau yayasan negeri masing-masing dalam menanggung sebahagian daripada perbelanjaan tersebut,” katanya.

Azealea berkata ada di kalangan anak-anak B40 yang terpaksa menolak tawaran  atau memohon menukar ke MRSM yang lebih dekat dengan rumah kerana  kekangan kewangan, dan bagi Ansara, pelajar yang mengalami masalah  kewangan dibantu menerusi bantuan khususnya dalam membayar yuran  pengajian. – SINAR ONLINE


PANJAT BALKONI PANGSAPURI, IBU BAPA DIHARAP PANTAU ANAK

KUALA LUMPUR: Seorang kanak-kanak perempuan dirakam dalam keadaan berbahaya kerana bermain di hujung balkoni di sebuah rumah pangsapuri.

Berdasarkan video yang tular di laman Facebook, kanak-kanak perempuan itu sedang meniti di balkoni rumahnya di sebuah pangsapuri setinggi kira-kira 18 tingkat.

Video tersebut turut memaparkan gelagat kanak-kanak itu memanjat semula pagar balkoni untuk masuk ke dalam rumahnya yang turut diperhatikan seorang lagi kanak-kanak dipercayai adiknya.

Ibu bapa kanak-kanak tersebut tidak kelihatan dalam video yang dirakam.

“Saya yang tengok pun dah rasa gayat, ketar lutut.

“Allahuakbar nak gugur jantung tengok video.

“Kita pula yang seram sejuk tengok kanak-kanak itu memanjat. Tolonglah pantau anak di bawah jagaan masing-masing,” antara komen-komen warga net.–AlHijrah Online


DAKWAAN GURU PROTES DI SENALING, POLIS, PPD MULAKAN SIASATAN

PETALING JAYA: Satu laporan polis telah dibuat bagi menyiasat kain rentang yang digantung di pagar Sekolah Menengah Kebangsaan (SMK) Senaling, Kuala Pilah yang menggesa pihak berkaitan memindahkan pengetua dan guru kanan sekolah tersebut.

ADUN Senaling, Adnan Abu Hassan berkata, pihaknya turut menghubungi Pejabat Pendidikan Daerah (PPD) bagi mendapatkan kebenaran mengenai aduan tersebut.

“Pihak saya telah menghubungi pengarah Pejabat Pendidikan Daerah (PPD) mengenai perkara ini dan PPD telah turun ke SMK Senaling dan membuat siasatan mengenai protes tersebut.

“Walaupun makluman awal mengatakan majoriti guru tidak bersetuju dengan kenyataan yang dituliskan pada kain rentang tersebut, adalah lebih baik untuk kita tunggu hasil siasatan pihak berkuasa,” katanya dalam kenyataan di Facebook.

Mengulas lanjut, Adnan berkata, Pejabat ADUN Senaling akan memantau isu ini bagi memastikan ia dapat diselesaikan dengan baik.

Terdahulu, tular gambar kain rentang yang mendakwa luahan dan rasa tidak puas hati guru di sekolah itu terhadap pengetua dan guru kanan.

Antara yang ditulis adalah guru sekolah memohon Kementerian Pelajaran (KPM) dan Jabatan Pendidik Negeri (JPN) supaya memindahkan kedua-dua guru terbabit dengan kadar segera.

Ia bertujuan mengelak guru daripada tertekan dan sakit hati susulan dakwaan bahawa kedua-dua pentadbir sekolah itu menindas serta mengugut guru. –AlHijrah Online


MALAYSIA SERU KOMUNITI ANTARABANGSA BERSAMA-SAMA NOKTAHKAN PENINDASAN TERHADAP WARGA PALESTIN

KUALA LUMPUR: Malaysia menyeru komuniti antarabangsa untuk bersama-sama memastikan ada noktah ke atas penindasan yang dipaksakan terhadap warga Palestin.

Perdana Menteri Datuk Seri Anwar Ibrahim berkata masanya telah tiba untuk semua pihak menggalang kekuatan dengan matlamat menamatkan ketidakadilan ke atas rakyat Palestin.

“Bagi memperingati ulang tahun Nakba yang ke-75, Malaysia mengulangi komitmen dan solidariti yang tidak berbelah bahagi terhadap rakyat Palestin dalam menentang kebijakan imperialisme rejim aparteid Zionis Israel yang rakus dan menginjak prinsip-prinsip kemanusiaan,” katanya menerusi Facebook hari ini.

Menurut Perdana Menteri, Malaysia berpegang utuh dalam pendiriannya mengutuk pendudukan haram Israel ke atas wilayah Palestin yang diceroboh, serta penindasan terhadap warga Palestin yang dihalang daripada mendapatkan hak sebagai rakyat yang sah dan mutlak.

Anwar berkata, Malaysia selaku ahli dan Naib Pengerusi Jawatankuasa Mengenai Pelaksanaan Hak yang Tidak Terpisah Penduduk Palestin (CEIRPP) yang menganjurkan acara memperingati Nakba itu juga menggesa Majlis Keselamatan Pertubuhan Bangsa-Bangsa Bersatu (PBB) untuk memastikan Israel bertanggungjawab terhadap kekejaman yang jelas melanggar undang-undang antarabangsa dan Piagam PBB saban tahun.

Hari Nakba pada 15 Mei adalah untuk mengingati pengusiran ratusan ribu rakyat Palestin dari kediaman dan tanah air mereka pada 1948 selepas penubuhan Israel.–AlHijrah Online


ANAK PENYU BERKEPALA DUA DITEMUKAN DI TANJONG JARA

KUALA TERENGGANU: Seekor anak penyu agar berkepala dua yang baharu menetas ditemukan sekumpulan sukarelawan di pusat penetasan penyu di Tanjong Jara Resort di Dungun, Selasa lepas.

Pengurus Projek Konservasi Lang Tengah Turtle Watch di Tanjong Jara Resort Abidah Zaaba berkata anak penyu itu ditemukan semasa sukarelawan sedang melakukan pemeriksaan sarang di tapak projek itu pada hari tersebut.

“Mula-mula kita ternampak badan dan kepala anak penyu di celah-celah pasir yang cuba keluar dari sarang, ingatkan macam penyu biasa.

“Tapi bila dah keluar seluruh anggota badan, baru perasan rupa-rupanya anak penyu itu mempunyai dua kepala,” katanya kepada pemberita di Dungun, petang semalam.

Beliau berkata sarang tersebut mempunyai 110 biji telur dan hanya 89 biji telur yang berjaya menetas termasuk anak penyu yang berkepala dua itu.

Menurut Abidah, ia adalah penemuan pertama anak penyu berkepala dua yang masih hidup di pusat penetasan tersebut sejak ia mula dibuka pada 2016.

Katanya pada Jun tahun lepas, mereka pernah menemukan anak penyu berkepala dua, namun ia telah mati.

Dalam pada itu Lang Tengah Turtle Watch dalam laman rasmi Facebook mereka ketika mengumumkan penemuan anak penyu itu memberitahu kejadian itu dikenali sebagai Dicephalism iaitu sesuatu yang jarang berlaku terhadap penyu.

Menurut hantaran itu lagi, kedua-dua kepala anak penyu itu berkongsi morfologi yang sama dan bertindak balas secara berbeza kepada rangsangan luar.

“Walaupun koordinasi pergerakan penyu itu terganggu, kepala kanan jelas dominan.

“Sisik muka pada setiap kepala adalah berbeza, bermakna ia boleh dikenal pasti sebagai haiwan berbeza melalui teknik pengenalan gambar,” menurut kenyataan itu.

Namun, menurut hantaran itu lagi kebiasaannya penemuan luar biasa seperti itu tidak mempunyai jangka hayat yang lama.

Sementara itu Pengarah Institut Penyelidikan Perikanan Rantau Abang Sharum Yusof berkata biasanya anak-anak penyu normal yang menetas di pusat penetasan akan dilepaskan terus ke laut.

“Tapi jika ada penemuan luar biasa seperti anak penyu berkepala dua ini, ia seeloknya diserahkan kepada pihak berkaitan untuk penjagaan dan rawatan selanjutnya,” katanya ketika dihubungi Bernama.

Beliau berkata pihaknya telah dimaklumkan mengenai penemuan anak penyu tersebut dan ia telah diserahkan kepada Pusat Konservasi dan Penerangan Penyu (TCIC) Rantau Abang di bawah Pejabat Perikanan Negeri Terengganu.–AlHijrah Online


MUHASABAH MARUAH MELAYU

DATUK SERI DR MUJAHID YUSOF RAWA

Sempena ucapan YAB Perdana Menteri Tun Dr Mahathir Mohamad di Kongres Maruah Melayu Shah Alam, Tun Mahathir menegaskan hanya orang Melayu sendiri yang boleh pulih maruah mereka sendiri dengan menggunakan kerajaan yang ada.

Ia ucapan yang penuh dengan muhasabah diri supaya orang Melayu tidak menyalahkan orang lain kenapa maruah mereka dicabar. Ucapan yang mendalam, jauh dari permainan tuding jari menyalahkan orang lain dengan gesaan orang Melayu perlu bangkit sendiri.

Pepatah menyatakan: “Jangan salahkan orang lain bila anda dijatuhkan, salah diri sendiri kenapa anda tidak bangun semula!”

Maruah Melayu adah tentang kekentalan jiwa dan jalan yang sukar untuk didaki. Ia bukan soal menyalahkan orang lain tetapi harus punya jiwa yang bangkit dan enggan mengaku kalah.

Maruah Melayu bukan milik mana-mana kelompok, ia tentang kemurniaan jiwa meredah medan tempur dalaman yang berkecamuk antara kekecewaan, rangsangan untuk bangkit dan mendambakan petunjuk.

Hanya dengan memahami rentak perjuangan bernama maruah, barulah orang Melayu mampu memulihkan maruah mereka.

Dengarlah Muhasabah Maruah Melayu yang diinspirasikan daripada ucapan Tun Mahathir di Kongres Maruah Melayu.

Muhasabah Maruah Melayu

Apa maruah Melayu?Siapa yang empunya angkara?

Apakah maruah Melayu dicabar?Ataukah kita mencabar maruah sendiri?

Apakah maruah Melayu dinodai?Ataukah kita menodai maruah sendiri?

Apakah maruah Melayu tergadai?Ataukah kita menggadai maruah?

Apakah maruah Melayu tak dibela?Ataukah kita rela tak dibela?

Apakah maruah Melayu kerana berpecah?Ataukah kita berpecah demi maruah?

Apakah maruah Melayu dibenci?Ataukah kita membuatkan orang benci?

Apakah maruah Melayu dimusuhi?Ataukah kita yang mencipta musuh?

Apakah maruah Melayu dipijak?Ataukah kita memijak maruah sendiri?

Apakah maruah Melayu dihina?Ataukah kita menghina maruah sendiri?

Apakah maruah Melayu tak dihormati?Ataukah kita tidak menghormati maruah kita?

Lalu…..apakah maruah Melayu?Maruah Melayu adalah maruah kita!

Penulis adalah Menteri di Jabatan Perdana Menteri merangkap Naib Presiden Amanah Nasional dan Ahli Parlimen Parit Buntar.


TIGA MAUT TERPERANGKAP DALAM KEBAKARAN

KUCHING: Tiga individu termasuk dua wanita ditemukan maut setelah terperangkap dalam kejadian kebakaran di sebuah rumah di Kampung Gita di sini, malam tadi.

Mangsa yang maut ialah bekas Pengarah Dewan Bandaraya Kuching Utara (DBKU) Affendi @ Pandi Keli, 69, anaknya Aneeqa, 35, dan anak saudaranya Nor Hasyidah Ajis, 22.

Jurucakap Pusat Gerakan Operasi Pengarah Jabatan Bomba dan Penyelamat (JBPM) Sarawak memaklumkan pihaknya menerima panggilan berhubung kejadian itu pada 7.03 malam, dan kesemua mangsa ditemukan terperangkap di tingkat atas rumah berkenaan.

“Setibanya di tempat kejadian, bomba mendapati rumah teres dua tingkat berstruktur kekal itu terbakar 100 peratus, manakala sebuah lagi rumah turut terbakar sebahagiannya, selain empat kenderaan turut musnah.

“Ketiga-tiga mangsa dipercayai lemas selepas terperangkap dalam asap tebal,” katanya dalam kenyataan.

Jurucakap itu memaklumkan operasi mengawal serta memadam kebakaran berakhir pada jam 11 malam dan siasatan sedang dijalankan bagi mengenal pati punca kejadian.

Kesemua mangsa dihantar ke Hospital Umum Sarawak untuk tindakan lanjut.–AlHijrah Online


50.2 PERATUS POPULASI DEWASA LENGKAP VAKSINASI

KUALA LUMPUR: Kadar vaksinasi semakin membanggakan apabila Malaysia kini berjaya mencapai 50.2 peratus atau 11,743,096 populasi dewasa telah menerima dos vaksinasi lengkap menerusi Program Imunisasi COVID-19 Kebangsaan (PICK), setakat 18 Ogos 2021.

Dalam perkongsian infografik di Twitter Jawatankuasa Khas Jaminan Akses Bekalan Vaksin COVID-19 (JKJAV) memaklumkan setakat ini seramai 17,625,760 individu atau 75.3 peratus telah menerima dos pertama yang menjadikan jumlah kumulatif pemberian vaksin COVID-19 sebanyak 29,368,856 dos.

“Kita di landasan tepat bagi mencapai sasaran yang ditetapkan untuk PICK.

“Terima kasih dan tahniah kepada semua yang terlibat. Usaha gigih selama ini perlu diteruskan,” menerusi ciapan JKJAV.

Setakat semalam, 54 peratus populasi keseluruhan negara telah mendapat suntikan dos pertama manakala 36 peratus penduduk Malaysia telah lengkap menerima vaksinasi.–AlHijrah Online


PEMILIK BENGKEL MAUT, PEKERJA CEDERA DALAM KEBAKARAN

JOHOR BAHRU: Seorang pemilik bengkel kenderaan maut manakala pekerjanya cedera dalam kebakaran di sebuah bengkel di Taman Mutiara Rini, Skudai dekat sini, malam tadi.

Ketua Polis Daerah Iskandar Puteri ACP Rahmat Ariffin berkata dalam kejadian kira-kira 9 malam itu, lelaki berusia 41 tahun berkenaan meninggal dunia di tempat kejadian dan mayatnya dibawa ke Hospital Sultanah Aminah, di sini untuk tindakan lanjut.

“Pekerjanya pula, juga lelaki berusia 27 tahun cedera di bahagian kaki dan dirawat di hospital sama,” katanya dalam kenyataan hari ini.

Komander Operasi Balai Bomba dan Penyelamat Skudai, Penolong Kanan Penguasa Bomba Mohd Faiz Suleiman dalam kenyataan berasingan berkata pihaknya menerima panggilan kecemasan berhubung kejadian  pada 9.13 malam.

“Setibanya pasukan keluaran operasi di tempat kejadian, didapati benar berlaku kebakaran membabitkan sebuah bengkel jenis kekal dengan kesan kebakaran memusnahkan 60 peratus daripada keseluruhan premis.

“Ketika kejadian, berlaku letupan dan kesan letupan itu mengakibatkan kerosakan pada cermin tingkap tiga rumah yang berada pada jarak kira-kira 30 meter dari bengkel berkenaan disebabkan gegaran,” katanya.

Beliau berkata kesan letupan turut mengakibatkan dua mangsa melecur termasuk seorang maut dan mereka dihantar ke hospital berhampiran oleh orang awam sebelum pihak bomba tiba di lokasi kejadian.

“Semasa kejadian, bengkel sedang beroperasi dan kedua-dua mangsa sedang melakukan kerja-kerja kimpalan,” katanya.

Mohd Faiz berkata punca dan anggaran kerugian sedang disiasat manakala operasi pemadaman tamat sepenuhnya pada 11.39 malam. — AlHijrah Online


MUSAADAHCOVID19: MAIWP LULUS RM34.13 JUTA ZAKAT BANTU KELOMPOK TERJEJAS

KUALA LUMPUR: Prihatin dengan kesukaran dihadapi masyarakat ekoran penularan COVID-19, Majlis Agama Islam Wilayah Persekutuan (MAIWP) meluluskan RM34.13 juta, khusus membantu kelompok terjejas di Wilayah Persekutuan.

Pengerusi MAIWP, Datuk Seri Syed Hussien AlHabshee berkata menerusi misi #MusaadahCOVID19 digerakkan agensi-agensi di bawah Menteri di Jabatan Perdana Menteri (Hal Ehwal Agama), MAIWP sebelum ini turut meluluskan 10 bentuk bantuan sejak Perintah Kawalan Pergerakan (PKP) dikuatkuasakan 18 Mac lalu.

Katanya, antara insiatif terbaru bagi meringkankan beban rakyat ketika ini adalah pengecualian bayaran yuran tadika Islam dan taska asuhan kanak-kanak di bawah MAIWP.

“Terdapat 79 Tadika Islam MAIWP di Kuala Lumpur, Labuan dan Putrajaya dan dua taska asuhan iaitu Taska Darul Hannan.

“Pengecualian bayaran bulanan April hingga Jun ini akan memberi manfaat kepada hampir 6,000 ibu bapa dengan impak kewangan hampir RM1 juta,” kata Syed Hussein dalam kenyataan di sini hari ini.

Pengerusi MAIWP itu berkata 10 bantuan lain digerakkan MAIWP meliputi pembayaran Bantuan Kewangan Bulanan Bulanan Mac diawalkan dari 25 Mac ke 19 Mac berjumlah RM9.67 juta kepada 24,196 asnaf dan penyaluran Bantuan Zakat Khas Tambahan berjumlah RM500 kepada penerima yang sama pada awal April 2020 bernilai RM12.1 juta.

Bantuan terbabit turut membabitkan bantuan peralatan pernafasan kepada tujuh hospital bernilai RM3.27 juta; bantuan makanan harian kepada petugas hadapan hospital, pelajar dan penghuni institusi perlindungan berjumlah RM49,000 dan bantuan 100 set bantal dan tilam bagi Pusat Khas Gelandangan dengan jumlah bantuan RM15,000.

MAIWP juga memberikan bantuan Zakat Kecemasan kepada yang terjejas pendapatan dengan peruntukan sebanyak RM3 juta; bantuan Facemask, Termometer dan Hand Sanitizer menerusi Agensi Pengurusan Bencana Negara (NADMA) bernilai RM5.05 juta; bantuan kepada Persatuan Pengasih Malaysia (PENGASIH) bernilai RM50,000; bantuan kepada pelajar Wilayah Persekutuan di Mesir bernilai RM20,000; dan bantuan kepada Yayasan Kaseh Kanser & Kronik sebanyak RM20,000, katanya.

“Selain itu, MAIWP menerusi Skuad Jejak Asnaf Baitulmal juga turut turun padang membantu keluarga terputus keperluan harian dan perbelanjaan akibat PKP antaranya membantu dua keluarga di Kampung Melayu Kepong pada 31 Mac lalu,” kata Syed Hussein. – AlHijrah Online


MANGSA BANJIR TERHARU ‘HIJRAH PRIHATIN’ HULUR BANTUAN

HULU LANGAT: Prihatin dengan nasib mangsa banjir buruk yang melanda baru-baru ini, TV Alhijrah melalui kempen Tanggungjawab Sosial Korporat (CSR), ‘Hijrah Prihatin’ turut tampil menyampaikan bantuan di beberapa kawasan terjejas banjir termasuklah Hulu Langat.

Kakitangan serta personaliti TV Alhijrah hadir menyantuni mangsa di beberapa kawasan selain meninjau premis yang musnah akibat dihempas arus deras banjir.

Antara lokasi yang dikunjungi adalah kediaman salah seorang mangsa, Ruslan Abdul Manan, atau mesra dipanggil Pak Ngah.

Sebahagian besar rumah ini musnah dan segala harta benda diselaputi lumpur tebal.

Pak Ngah bagaimanapun bersyukur kerana ramai yang menyumbang tenaga dan wang ringgit selepas mengetahui kejadian yang menimpanya.

“Pakcik tengok ramai yang bantu dan rasa nak menangis pun ada kan nak ucap macam mana pun pakcik tak tahu.

“Berbanyak-banyak terima kasih kepada sesiapa yang beri bantuan kepada pakcik, pakcik pun tak terbalas lah budi jasa semua kan. Itulah, berserah kepada Allah sahajalahkan dia yang menentukan semua bukan kita minta,” katanya.

Sejak kelmarin penduduk Hulu Langat giat membersihkan kediaman dengan bantuan sukarelawan daripada pelbagai pihak.

Wakil syarikat perniagaan telekung terkemuka Siti Khadijah, Yayasan Sofa dan Yayasan Islam Darul Ehsan (YIDE) turut tampil menyertai kempen Hijrah Prihatin dengan menghulurkan bantuan barangan dan wang tunai.

“Jadi kita dah mula operasi menyantuni mangsa-mangsa bencana ini sejak hari Sabtu lagi.

“Sebelum ini, kita pergi ke Kampung Dialek Klang, kemudian kita juga pergi ke daerah Petaling di Paya Jaras, Sungai Buloh bagi menyantuni mangsa-mangsa banjir,” kata Md Arifin Jaafar, Pengurus Operasi Bahagian Kebajikan & Publisiti, YIDE.

Mohd Hanif Hamid, Yang Dipertua Yayasan Sofa berkata, mereka mengagihkan lebih kurang 150 buah beg untuk bersama-sama memberi bantuan kepada mangsa banjir di sini.

“Kita taja setiap beg itu lebih kurang RM50 ke RM60 dan kita harapkan ianya dapat membantu sedikit sebanyak mangsa-mangsa banjir yang terkesan,” katanya.

Ketua Integrasi Media Dan Hal Ehwal Korporat TV Alhijrah, Saifulizan Sidek berkata, selain sumbangan kepada mangsa banjir, skuad Hijrah Prihatin juga turut menyumbang tenaga, membersihkan kediaman yang terjejas dan rosak.

“Daripada TV Alhijrah sendiri, kita telah memperuntukkan sebanyak lebih kurang RM60,000 dan hasil sumbangan daripada rakan kerjasama korporat menjadikan jumlah sumbangan melebihi RM100,000.

“Tapi ini bukannya lokasi terakhir, InsyaAllah kita akan sambung untuk fasa kedua iaitu kita akan bantu mereka yang terkesan untuk membersihkan rumah ataupun membantu mereka memulakan fasa baharu kehidupan selepas banjir.

Turut serta personaliti TV Alhijrah, Abdul Hanan, Ardi Herman serta hos La Tahzan dan Hijrahkan Laguku, Faizal Ismail. –AlHijrah Online


IMAM MASJID NEGARA MENINGGAL DUNIA

[DIKEMASKINI]

KUALA LUMPUR: Imam Masjid Negara Ustaz Khisamudin Ismail meninggal dunia pada Sabtu, 14 Ogos 2021.

Difahamkan allahyarham menghembuskan nafas terakhir kira-kira jam 4.00 pagi tadi di rumahnya di Kota Puteri, Batu Arang, Selangor dipercayai akibat komplikasi jantung.

Berita sedih mengenai pemergian Ustaz Khisamudin turut dikongsi Masjid Negara melalui laman Facebook rasmi.

“Salam takziah buat seluruh ahli keluarga Allahyarham Ustaz Khisamudin Ismail, Imam Masjid Negara yang telah kembali ke rahmatullah pada 14 Ogos 2021. Moga seluruh ahli keluarga tabah menghadapi kehilangan insan tersayang.

“Semoga Allah SWT melimpahkan rahmat-Nya ke atas beliau dan ditempatkan bersama dengan orang-orang yang beriman,” kata hantaran tersebut.

Jenazah allahyarham telah dikebumikan di Tanah Perkuburan Islam Batu Arang kira-kira jam 10.30 pagi tadi. – AlHijrah Online


TIADA PRK DUN PULAU PINANG – SPR

PUTRAJAYA: Tiada keperluan untuk Suruhanjaya Pilihan Raya (SPR) mengadakan pilihan raya kecil (PRK) bagi mengisi kekosongan luar jangka bagi empat kerusi Dewan Undangan Negeri (DUN) Pulau Pinang, kata Setiausaha SPR Datuk Ikmalrudin Ishak.

Empat kerusi DUN berkenaan ialah Seberang Jaya, Sungai Acheh, Bertam dan Telok Bahang, katanya dalam satu kenyataan hari ini.

Ikmalrudin berkata SPR telah menerima pemakluman daripada Speaker DUN Pulau Pinang Datuk Law Choo Kiang melalui surat semalam berhubung status kekosongan luar jangka empat kerusi DUN itu selepas usul pengisytiharan kekosongan di bawah perkara 14A Perlembagaan Negeri Pulau Pinang.

“Berdasarkan pemakluman tersebut dan mengambil kira proviso di bawah Fasal (5) Perkara 19 Perlembagaan Negeri Pulau Pinang, tiada keperluan untuk SPR mengadakan pilihan raya bagi mengisi kekosongan luar jangka memandangkan DUN Pulau Pinang akan terbubar dalam tempoh kurang dari dua tahun,” katanya.

Sidang DUN Pulau Pinang semalam meluluskan usul bagi mengisytiharkan pengosongan empat kerusi Ahli Dewan Undangan Negeri (ADUN) daripada Bersatu.

Empat ADUN berkenaan ialah Dr Afif Bahardin (Seberang Jaya); Zulkfili Ibrahim (Sungai Acheh); Khaliq Mehtab Mohd Ishaq (Bertam) dan Zolkifly Md Lazim (Teluk Bahang) turut diarah keluar meninggalkan dewan.–AlHijrah Online


LAMBORGHINI HILANG KAWALAN LANGGAR KERETA HINGGA TERBALIK

KUALA LUMPUR: Sebuah kereta mewah jenis Lamborghini dipandu laju seorang lelaki hilang kawalan sebelum merempuh kenderaan lain, di Jalan Tun Razak menghala ke Bulatan Pahang, pagi tadi.

Kejadian melibatkan sebuah kereta jenis Proton Perdana yang dipandu seorang wanita berusia 53 tahun terbalik dan melanggar beberapa buah kenderaan lain yang berada di hadapannya, kira kira jam 8.40 pagi tadi.

Kesemua pemandu kenderaan yang terlibat dilaporkan mengalami kecederaan ringan dan telah mendapatkan rawatan di Hospital Kuala Lumpur.

Ketua Jabatan Siasatan dan Penguatkuasaan Trafik (JSPT) Kuala Lumpur, ACP Sarifudin Mohd Salleh berkata, siasatan awal mendapati kereta Lamborghini yang dipandu lelaki berusia 42 tahun dari arah Lapangan Terbang Antarabangsa Kuala Lumpur (KLIA) menghala ke Bulatan Pahang.

Menurutnya, sebaik tiba di lokasi, terdapat deretan kenderaan berhenti yang mengakibatkan kesesakan lalu lintas namun pemandu tersebut gagal mengawal kenderaan lantas melanggar kereta Proton Perdana yang dipandu wanita tersebut sehingga terbalik.

“Kenderaan itu kemudian melanggar beberapa buah kenderaan lain yang berada di hadapannya.

“Setakat ini, pemilik tiga jenis kenderaan iaitu kereta Mazda berwarna merah, Nissan Serena berwarna hitam dan kenderaan jenis pacuan 4 roda jenama Ford Ranger 2.0 berwarna biru telah hadir membuat laporan,” katanya.

Bagaimanapun siasatan lanjut akan diteruskan jika terdapat lain-lain kenderaan yang terlibat dalam kemalangan tersebut.

Tambahnya, ujian air kencing dan alkohol pemandu Lamborghini didapati negatif dan kes diklasifikasikan di bawah Sek 43 (1) Akta Pengangkutan Jalan (APJ) 1987 dan Sekyen 43 (1) APJ 1987.

“Orang ramai yang mempunyai sebarang pertanyaan atau pun maklumat boleh menghubungi Balai Polis Trafik Jalan Tun H.S Lee di talian 03-2071 9999 atau Hotline JSPT Kuala Lumpur di talian 03-20260267/69 atau mana-mana balai Polis berhampiran,” katanya.—AlHijrah Online


TIPU PAKEJ UMRAH: PDRM TERIMA LEBIH 100 LAPORAN SEJAK JANUARI

KUALA LUMPUR: Polis Diraja Malaysia (PDRM) mengesahkan telah menerima 105 laporan di seluruh negara sejak Januari tahun ini berhubung penipuan pakej umrah yang ditawarkan oleh sebuah syarikat.

Setiausaha PDRM Datuk Noorsiah Saaduddin berkata sehingga kini, polis sudah membuka enam kertas siasatan mengikut Seksyen 420 Kanun Keseksaan kerana menipu.

“Hasil siasatan mendapati syarikat berkenaan mempunyai lesen perniagaan yang sah. Jumlah kerugian keseluruhan sebanyak RM3,932,440.68,” katanya dalam kenyataan hari ini.

Hari ini, media melaporkan syarikat umrah berkenaan sedang mengemas kini jadual umrah dan membuat pembayaran balik kepada bakal jemaah yang terjejas penerbangan mereka.–AlHijrah Online


PERLUNYA PEMAKANAN SIHAT KETIKA TUNAI IBADAH HAJI

Aktiviti ziarah dan ibadah haji yang dilakukan setiap tahun di Makkah oleh seramai dua hingga tiga juta umat Islam dari seluruh dunia adalah antara perjumpaan terbesar di dunia. Menurut Menteri Haji dan Umrah (Menhaj) Arab Saudi Dr Tawfiq Al-Rabiah, beliau mengungkapkan bahawa Arab Saudi bersiap menerima dua juta jemaah selama musim haji tahun 1444 Hijrah seperti dipetik dari Saudi Gazette, pada 25 Januari lalu.

Kumpulan berjuta manusia ini berpotensi meningkatkan risiko jangkitan pelbagai jenis penyakit sama ada secara sentuhan fizikal mahupun melalui udara. Disebabkan oleh kesesakan lautan manusia inilah, ibadah haji seringkali dikaitkan dengan sejumlah risiko kesihatan yang akan ditempuhi oleh para jemaah haji.

Selain daripada menjaga kesihatan mental dan spiritual, kesihatan fizikal juga wajar dititik beratkan oleh para jemaah haji. Disebabkan itu, pengambilan makanan secara sederhana sepanjang menjalani ibadah haji ini menjadi satu isu yang perlu dititikberatkan oleh semua pihak yang terlibat.

“Tiada lelaki yang mengisi bekas yang lebih buruk daripada perutnya. Beberapa suapan yang membuat punggungnya tegak (iaitu mencukupinya untuk tenaga yang diperlukan) sudah memadai untuknya. Akan tetapi, jika terpaksa (memakan lebih banyak), hendaklak menyimpan satu pertiga untuk makanan, satu pertiga untuk minuman dan satu pertiga untuk bernafas.”

Selain dari menikmati juadah makanan secara bersederhana, para jemaah haji juga sepatutnya memastikan makanan yang diambil adalah menyihatkan dan juga jauh dari kuman, bakteria dan parasit. Maka dengan itu adalah makanan yang dari pelbagai unsur yang diperlukan oleh tubuh badan, samada dalam kontek kalori, protein atau vitamin.

Secara sainsnya, perancangan pemakanan yang ideal dan sesuai adalah seperti protein dalam bentuk daging, telur, ikan dan juga susu. Selain daripada itu, makanan yang kaya dengan vitamin adalah seperti hati, buah-buahan, sayur-sayuran, jagung dan juga produk berasaskan gandum.

Begitu juga lelemak penting sebagai sumber tenaga haba seperti krim, mentega serta minyak yang menyihatkan seperti minyak zaitun. Walau bagaimanapun, para jemaah haji dan pihak pengurusan haji seperti Tabung Haji perlu juga mengambil kira diet lain bagi sesetengah jemaah haji yang memerlukan diet istimewa sepanjang mengerjakan haji.

Sebagai contoh, pesakit buah pinggang memerlukan diet rendah protein serta rendah garam dan air yang banyak serta mengelak makanan berlemak berlebihan. Diet lain yang berbeza juga perlu diambil kira bagi jemaah haji yang pengidap penyakit seperti kencing manis, gout, darah tinggi dan lain-lain lagi.

Pihat Tabung Haji mungkin boleh menyediakan khidmat nasihat pakar pemakanan untuk pengidap penyakit-penyakit khusus sebelum berlepas ke tanah suci.

Secara keseluruhannya, beberapa cadangan penulis untuk memastikan diet seimbang ketika pengerjakan ibadah haji:

Jelasnya, pengambilan pemakanan yang bersih, segar, dan berkhasiat secara selamat sepanjang mengerjakan ibadah haji adalah sangat penting untuk memastikan tubuh badan yang sihat serta menghindari penyakit-penyakit yang akan mengganggu proses spiritual ibadah haji ini. — AlHijrah Online

Penulis adalah Dekan, Fakulti Hospitaliti dan Pengurusan Pelancongan, UCSI University, Kuala Lumpur yang kini sedang melaksanakan ibadah haji di bawah Program Jemputan Khaadimul Haramain Al-Syarefain tahun 2023 bersamaan 1444 Hijrah.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


DIKOMPAUN RM1,000 KETIKA RAKAM KENANGAN MANIS

LANGKAWI: Sepasang pengantin serta 17 individu yang dipercayai pengiring pengantin ditahan selepas didapati melanggar arahan Perintah Kawalan Pergerakan (PKP) di Taman Nilam, kira-kira 6.30 petang Rabu lalu.

Menurut Ketua Polis Daerah Langkawi, Superintendan Shariman Ashari, anggotanya membuat rondaan bagi memantau prosedur operasi standard (SOP) di kawasan tersebut.

“Semasa rondaan, anggota polis ternampak kumpulan tersebut yang terdiri daripada sepasang pengantin dan 17 individu termasuk pengiring pengantin (seorang lelaki, 16 perempuan) berada berhampiran sungai dan mengambil gambar beramai-ramai.

“Hasil siasatan mendapati mereka tinggal di kawasan perumahan tersebut serta ada yang datang daripada beberapa lokasi lain sekitar pulau ini,” katanya.

Mengulas lanjut, mereka berkumpul di kawasan tersebut bagi menjalankan sesi bergambar sebagai kenangan majlis perkahwinan pasangan pengantin itu.

Bagaimanapun, kesemua 19 individu termasuk pasangan pengantin berusia lingkungan 18 hingga 28 tahun dikenakan tindakan kompaun RM1,000 setiap seorang atas kesalahan melanggar PKP.

Terdahulu, tular di media sosial satu video berdurasi 22 saat menunjukkan kesemua mereka termasuk pengantin dan pengiring yang berpakaian sedondon ditahan polis.—AlHijrah Online


SAYA MAHU REHAT DAHULU – DR NOOR HISHAM

PUTRAJAYA: Ketua Pengarah Kesihatan Tan Sri Dr Noor Hisham Abdullah yang akan bersara wajib Jumaat ini, menyatakan beliau mahu berehat selepas 35 tahun berkhidmat dengan Kementerian Kesihatan (KKM).

Dr Noor Hisham yang dianggap ‘panglima perang’ KKM ketika negara berdepan pandemik COVID-19, merupakan antara individu penting yang menyampaikan perkembangan terkini dan usaha kerajaan dalam memerangi penularan wabak itu dalam negara.

“Rehat dulu,” katanya ringkas ketika ditemui media selepas mengimbas kad perakam waktu pada pukul 4.17 petang sebagai simbolik hari terakhir bertugas di KKM hari ini.

Beliau diiringi Menteri Kesihatan Dr Zaliha Mustafa, Timbalan Menteri Kesihatan Lukanisman Awang Sauni dan warga KKM yang turut hadir mengucapkan  selamat bersara kepadanya.

“Alhamdulilah semua berjalan dengan lancar, COVID-19 pun dah berkurangan dan kita dapat mengawal dengan baik dan memang saya tertunggu-tunggu untuk bersara,” kata Dr Noor Hisham.

Dr Zaliha dalam satu hantaran di Facebook beliau merakamkan penghargaan kepada Dr Noor Hisham atas khidmat bakti dan sumbangannya sepanjang 35 tahun berkhidmat di KKM. —AlHijrah Online


MAHKAMAH SYARIAH LULUSKAN TUNTUTAN FASAKH WANITA DALAM KOMA

SEREMBAN: Mahkamah Rendah Syariah Seremban hari ini meluluskan permohonan tuntutan fasakh oleh wanita yang berada dalam koma, Jahidah Nordin, 44, terhadap suami yang mencederakannya hingga dia terlantar sejak Mei 2021.

Tuntutan fasakh terhadap Rosmaini Abd Raof, 40, difailkan dengan berwakilkan adiknya Fauziah Nordin.

Fauziah berkata, dia membuat tuntutan fasakh mewakili kakaknya pada 1 Februari lalu, dan bersyukur proses itu dipermudahkan tanpa menunggu lama.

Tambahnya, dia kini lega dan dapat memberi fokus terhadap kes jenayah membabitkan Rosmaini dengan kakaknya yang kini masih lagi dalam perbicaraan di mahkamah.

Fauziah berharap lelaki yang mencederakan kakaknya itu menerima hukuman setimpal memandangkan tindakan itu menyebabkan kehidupan kakaknya sekeluarga berubah.

Terdahulu di dalam mahkamah, peguam Mohd Amirul Adam Ahmad dari Jabatan Bantuan Guaman Negeri Sembilan yang mewakili Fauziah, menyerahkan kenyataan bertulis kepada hakim Hamizan Mohd Nor.

Mohd Amirul berkata, hakim membuat keputusan hari ini selepas mahkamah berpuas hati dengan keterangan secara bertulis oleh pihak penjaga ad litem serta berdasarkan dokumen yang dikemukakan.

Pada Mei 2021, media melaporkan seorang wanita hamil parah dipercayai dipukul suaminya dalam kejadian pada 4 Mei.

Wanita itu yang seorang kakitangan awam sebuah jabatan kerajaan dilaporkan berada di Hospital Tuanku Ja’afar (HTJ) Seremban selepas menerima rawatan awal di Unit Rawatan Rapi (ICU) Hospital Sultanah Aminah (HSA) Johor Bahru.

Mangsa mengalami kecederaan parah pada kepala dan tengkorak akibat pendarahan selain rahang, tulang belakang serta rusuk retak disyaki dipukul suaminya.–AlHijrah Online


MAJLIS KESELAMATAN PBB BIMBANG KESAN COVID-19 DI SYRIA

PBB: Majlis Keselamatan PBB pada Isnin meluahkan kebimbangan mengenai situasi kemanusiaan di Syria dan potensi impak COVID-19 di negara itu yang dibelenggu peperangan.

Agensi berita
Xinhua melaporkan majlis itu mengadakan taklimat melalui sidang video mengenai situasi
di Syria disampaikan Penolong Setiausaha Agung PBB bagi Hal Ehwal Kemanusiaan, Mark
Lowcock dan Wakil Khas PBB ke Syria, Geir Pedersen.

Anggota majlis menegaskan keperluan untuk memastikan tindakan penting bagi menangani penyebaran COVID-19 di Syria dan menyeru semua pihak untuk memastikan bantuan kemanusiaan selamat, berterusan dan terkawal, termasuk bantuan perubatan, di semua wilayah dan kepada semua warga Syria yang memerlukan.

Anggota Majlis
Keselamatan PBB juga menyeru semua pihak untuk memastikan tempoh bertenang di
seluruh negara itu dan mengesahkan semula pelaksanaan sepenuhnya Resolusi
Majlis Keselamatan 2254 dengan visi penyelesaian politik kepada konflik Syria.

Mereka mengambil
perhatian mengenai perkembangan terkini berkaitan dengan proses politik Syria
dan menyeru semua pihak di Syria untuk terlibat secara konstruktif melalui
Jawatankuasa Perlembagaan untuk mencari keamanan berterusan.

Anggota Majlis Keselamatan PBB juga mengulangi pendirian bahawa tiada penyelesaian ketenteraan untuk konflik Syria. Ia hanya dapat diselesaikan melalui proses politik sejajar Resolusi Majlis Keselamatan 2254 PBB.

Anggota majlis keselamatan
turut mengesahkan komitmen mereka yang kuat terhadap kedaulatan, kemerdekaan,
perpaduan dan integriti di wilayah Syria. — Terjemahan AlHijrah Online/ Zamir
Akmal Zambri


DUNIA KUCAR KACIR TANPA KUASA VETO?

Sebelum kita mengupas tentang veto yang memberi kuasa mutlak kepada negara “P5” menentukan nasib dan masa depan dunia, adalah lebih baik kita memahami makna perkataan itu.

Veto adalah terma popular dalam kalangan
komuniti dunia, khususnya di Pertubuhan Bangsa-Bangsa Bersatu (PBB). Ia juga mungkin
popular dalam kalangan pengurusan sesebuah organisasi.

Minggu lalu, perkataan itu ditularkan Tun
Dr Mahathir Mohamad apabila Perdana Menteri Malaysia itu dengan lantang
mencadangkan supaya ia diubah suai bagi mengelakkan salah guna kuasa oleh P5 di
Persidangan Agung PBB (UNGA) Ke-74.

P5 merujuk kepada lima negara kuasa
besar yang menang dalam perang dunia kedua lebih 73 tahun lalu dan menduduki
kerusi tetap Majlis Keselamatan PBB (UNSC).

Veto berasal dari perkata latin bermaksud “I Forbid” (saya larang). Veto memberi hak kepada individu atau kumpulan tertentu menentang sebarang keputusan dibuat majoriti ahli-ahli yang lain.

Misalnya, Presiden Amerika Syarikat (AS)
mempunyai kuasa veto terhadap sebarang keputusan Kongres.

Berbeza dengan kuasa veto diberikan kepada negara P5 iaitu AS, United Kingdom (UK), Perancis, Rusia dan China yang menganggotai UNSC, kuasa veto yang ada pada Presiden AS tidak mutlak.

Meskipun Presiden AS menggunakan veto terhadap
keputusan kongres, keputusan vetonya itu masih boleh dimansuhkan (baca: diimbangkan)
dengan persetujuan dua pertiga sokongan dari kedua-dua Dewan Kongres AS.

Jika diamati di sini kuasa veto sebenarnya sejajar dengan amalan demokrasi dalam konteks pelaksanaan semak dan imbang dalam pentadbiran AS, bagaimanapun hal sama tidak berlaku dalam kuasa veto lima negara kuasa besar di PBB.

Malah dalam banyak perkara ia merumitkan,
malah merendahkan demokrasi sebagai sistem kerajaan yang efektif untuk hampir
200 negara di dunia.

Tun Mahathir dalam ucapannya di UNGA Ke-74
minggu lalu menyifatkan kuasa veto sebagai punca kepada perlumbaan senjata
dengan setiap negara P5 menggunakan kekuatan tentera masing-masing bagi
mencabar sebarang percubaan melucutkan kuasa veto mereka.

Ia sebenarnya bertentangan dengan semua
prinsip hak asasi manusia yang negara kuasa besar itu mendakwa
memperjuangkannya.

“Negara yang memiliki kuasa veto tidak sepatutnya menganggap diri mereka sentiasa terkecuali daripada undang-undang dan norma antarabangsa,” kata Dr Mahathir yang turut membangkitkan mengenai isu Palestin, Kashmir dan Rohingya yang disifatkan “duri dalam daging” bagi negara-negara ASEAN oleh pemerhati politik antarabangsa.

Memahami kuasa veto sukar dimansuhkan kerana kekangan komuniti dunia yang bergantung kepada pengaruh dan pasaran kuasa besar, Tun Mahathir mencadangkan supaya kuasa veto diubah suai atas kepentingan masyarakat dunia.

Cadangannya adalah penggunaan kuasa veto hanya sah jika dua negara yang mempunyai kuasa veto bersama tiga anggota yang tidak memiliki kuasa veto bersetuju menggunakannya demi memastikan kekerapan salah guna kuasa veto berkurangan.

Persoalannya di sini apakah yang dimaksudkan Tun Mahathir dengan salah guna kuasa veto itu?

Contoh paling mudah dan dekat untuk kita memahami salah guna kuasa veto adalah dengan merujuk kepada Konflik Palestin-Israel dan perang saudara Syria yang mengorbankan lebih 600,000 nyawa sejak Mac 2011.

Konflik Syria tidak akan selesai selagi Rusia dengan kuasa vetonya terus melindungi Presiden Bashar Al-Assad dari sebarang tindakan undang-undang dunia.

Jika diamati konflik di negara Asia
Barat itu, Syria kini menjadi medan perang proksi antara kuasa besar yang
memiliki veto berikutan laba perang dengan penjualan senjata, ketidakstabilan
serantau dan manipulasi ekonomi, yang dibayar cash dengan ratusan ribuan nyawa tidak berdosa.

Begitu juga konflik Palestin-Israel yang
bermula sejak pendudukan haram rejim zionis di tanah Palestin sejak 1948.

Warga Palestin bukan hanya gagal dibela PBB
(masyarakat dunia) tetapi kelemahan sistem itulah (baca: veto) yang menginjak, merosakkan
dan meranap sisa-sisa harapan warga Palestin yang asalnya merdeka di tanah Jazirah
Arab itu.

Kenapa penulis berkata demikian? AS pertama kali menggunakan kuasa vetonya untuk melindungi Israel pada 1972 apabila PBB mengeluarkan resolusi mengecam keganasan Israel di Timur Tengah (Asia Barat) dan perbatasan Lubnan.

Tiga tahun kemudiannya, resolusi PBB supaya rejim zionis menghentikan serangan ke atas Lubnan juga dibantah AS dengan kuasa vetonya.

Paling diingati apabila ketika AS
menggunakan kuasa vetonya untuk menghalang komuniti dunia mengecam keras keganasan
Israel ke atas pembunuhan dan penyembelihan umat Islam di Kem Shabra dan
Shatila di Lubnan.

Begitu juga hujung Disember 2017 apabila AS menggunakan kuasa veto menghalang resolusi PBB yang menolak keputusan Presidennya, Donald Trump mengiktiraf Baitulmaqdis Timur sebagai ibu kota Israel.

Semua negara menolak keputusan Trump kerana menyedari implikasi buruk kepada penyelesaian dua negara dalam Konflik Israel-Palestin berdasarkan sempadan 1967 yang dipersetujui masyarakat dunia.

AS sekurang-kurangnya menggunakan kuasa
vetonya sebanyak 43 kali untuk membela sekutu rapatnya, Israel, yang seolah-olah
kebal daripada sebarang tindakan dan undang-undang komuniti dunia.

Harus kita ingat yang UNSC (baca: negara
P5 diberi kuasa veto) untuk memastikan dunia kekal aman dan selamat selepas
kegagalan Liga Antarabangsa untuk bertindak pantas menamatkan peperangan pada
1946.

Hakikatnya UNSC bukan hanya gagal mencapai
objektifnya sebaliknya menyalahgunakan kuasa veto untuk kepentingan sendiri dan
sekutunya.

Pun begitu untuk memahami dunia, kita harus memahami politik PBB dan kuasa pasaran modal (ekonomi) serta bagaimana ia mempengaruhi sikap dan tindakan sesebuah negara, khususnya 195 negara anggota PBB (Vatican City dan Palestin status entiti pemerhati dalam PBB).

Kuasa veto adalah kepincangan dalam sistem PBB dan kepentingan ekonomi adalah ujian dan halangan utama masalah (baca: konflik) dunia, yang bukan hanya di Timur Tengah tetapi juga di Asia Selatan.

Krisis di Arakan misalnya bukti jelas mengapa
Myanmar tidak dihalang daripada melakukan pembantaian kepada etnik Muslim
Rohingya.

Jika difikirkan secara logik, bagaimana
lebih 1.2 juta orang boleh melarikan diri ke negara jiran (Bangladesh) dari
Arakan, Myanmar selepas pembantaian dan penindasan dari tentera Myanmar sejak
lebih 70 tahun lalu.

Negara-negara terkesan hanya mengecam keras tindakan genosid itu, bagaimanapun tiada tindakan konkrit dilakukan ke atas Myanmar kerana kepentingan ekonomi dengan negara bekas pimpinan junta itu.

Ini rahsia terbuka dan hakikat yang kita
harus akui. Kebenaran adalah hak dalam kehidupan dan ia sentiasa mencari jalan
untuk berdiri.

Isu penindasan ke atas etnik Uighur di utara
China juga antara contoh klasik kepincangan sistem dunia dan imbang balas
ekonomi yang menyisihkan kelompok minoriti. Malangnya, pembelaan tidak akan
berlaku jika kedua-dua kelemahan ini kekal membarah.

Pasca kudeta gagal di Turki pada Julai
2016, penulis antara wartawan antarabangsa dan wakil badan bukan kerajaan (NGO)
yang dijemput khas menemui Recep Tayyip Erdogan di Istana Presiden di Ankara.

Presiden Turki itu menjelaskan bagaimana 300 warga Turki terkorban dengan lebih 2,100 cedera dalam mempertahankan institusi presiden dan demokrasi dengan darah di Istanbul.

Ketika itu, Erdogan turut menyentuh
tentang kepincangan UNSC yang tidak mempunyai wakil negara Islam. Begitu juga
kepincangan majlis badan dunia itu yang tidak mempunyai wakil dari Benua
Afrika.

Sepuluh negara tidak tetap yang
menganggotai UNSC dan dipilih setiap dua tahun di UNGA sebenarnya hanyalah formaliti
dan tidak mempunyai sebarang kuasa dalam UNSC, kata Erdogan.

Dengan kata lain, 10 negara tidak tetap hanyalah tunggul di dalam UNSC ketika lima negara kuasa besar mempunyai kuasa mutlak menggunakan kuasa veto mengikut kepentingannya dan sekutu, bila-bila masa dan di mana-mana sahaja.

Pun begitu, situasi jelik ini akan berubah 360 darjah sekiranya cadangan pengubahsuaian kuasa veto disuarakan Malaysia pada UNGA minggu lalu, disokong dan dilaksanakan masyarakat dunia.

Yang pasti seperti kata Erdogan kepada kami di Istana Presiden di Ankara, kepincangan ini harus diperbetulkan demi kepentingan bersama kerana “dunia lebih besar dari lima negara”. — AlHijrah Online

Penulis adalah Editor Berita dan Penerbit TV AlHijrah (AlHijrah Online)


LAKSANA PROJEK RINTIS KAFA LIMA KALI SEMINGGU

KUANTAN: Kerajaan akan melaksanakan projek rintis pembelajaran Kelas al-Quran dan Fardu Ain (KAFA) selama lima hari seminggu, berbanding tiga hari sahaja sekarang, pada tahun ini.

Timbalan Menteri di Jabatan Perdana Menteri, Fuziah Salleh berkata projek rintis itu akan melibatkan tujuh sekolah kebangsaan setiap negeri dengan tempoh pelaksanaan selama setahun.

Beliau berkata projek itu bukan hanya membantu meningkatkan pemahaman murid, namun dalam masa sama juga membantu guru KAFA mendapat kontrak jawatan tetap, jika kelas itu dapat dilaksanakan setiap hari persekolahan pada masa akan datang.

“Kebajikan guru KAFA perlu dilihat kerana jika kelas ini hanya tiga hari seminggu, mereka tidak boleh diberi kontrak jawatan tetap kerana dasar penjawat awam menetapkan tempoh bekerja selama lima hari seminggu.

“Jika kita dapat menyerap jawatan guru KAFA sebagai tetap, ia membolehkan guru KAFA dilihat sebagai satu kerjaya selain boleh diberikan gred,” katanya kepada pemberita selepas mengedarkan Kalendar 2020 di Pasar Tani Perkarangan Pusat Transformasi Bandar (UTC) di sini, hari ini.

Fuziah berkata kebajikan guru KAFA menjadi keutamaan kerajaan dan sebagai permulaan, mereka mendapat kenaikan elaun sebanyak RM100 menjadikan jumlah baharu RM1,000 sebulan selain memperoleh perlindungan Pertubuhan Keselamatan Sosial (Perkeso) mulai tahun lepas.

Beliau berkata projek rintis itu juga akan mengambil modul sekolah agama di Johor sebagai modul contoh kerana mahu KAFA menjadi ‘pelengkap’ kepada sekolah kebangsaan selain melahirkan modal insan yang baik.

“Kokurikulum baharu ini bukan hanya menekankan mengaji atau fardu ain semata-mata tetapi juga pembentukan nilai sebagai Muslim kerana solat seharusnya membantu mendisiplinkan diri selain diterjemahkan dalam nilai murni lain,” katanya. — BERNAMA


PELAJAR TERLIBAT VANDALISME DIKENAKAN KHIDMAT KOMUNITI

GEORGE TOWN: Kumpulan pelajar sebuah sekolah menengah di Seberang Perai Selatan (SPS) dekat sini yang bertindak ‘meraikan’ penggal terakhir persekolahan dengan merosakkan pelbagai peralatan dan fasiliti sekolah akan dilibatkan dalam khidmat komuniti.

Jabatan Pendidikan Negeri (JPN) Pulau Pinang dalam kenyataan memaklumkan keputusan itu dibuat selepas pihak sekolah memanggil murid yang terlibat bersama waris mereka semalam bagi membincangkan isu berkenaan.

“Mereka akan dibabitkan dalam khidmat komuniti sebagai intervensi sahsiah dan adab, langkah didikan akhlak serta pencegahan segera akan diambil bagi memastikan kes sedemikian tidak berulang lagi.

“JPN Pulau Pinang amat kesal akan kejadian tersebut dan akan memastikan isu ini diberi perhatian yang serius oleh pihak sekolah,” menurut kenyataan itu.

Tular dua video masing-masing berdurasi 28 saat dan 58 saat  di media sosial memaparkan beberapa pelajar bertindak menendang pintu bilik darjah dan tandas sehingga pecah serta merosakkan kerusi malah mereka turut dilihat merosakkan kipas sambil bergelak ketawa.

Video berkenaan mendapat reaksi negatif netizen yang menyifatkan tindakan pelajar berkenaan tidak mencerminkan didikan yang diajar di sekolah.

JPN memaklumkan nilai kerugian kerosakan harta benda berkenaan sedang dalam siasatan.

Katanya JPN Pulau Pinang memandang serius sebarang salah laku, termasuk vandalisme dan gangsterisme membabitkan murid sekolah di negeri ini serta sentiasa komited memastikan kesejahteraan guru dan murid diberi perhatian.

“Pihak pentadbir sekolah di semua peringkat sering diingatkan untuk mengambil langkah wajar bagi membendung dan mencegah perlakuan sedemikian. Kempen hentikan vandalisme dan pelan tindakan yang komprehensif akan dipergiat supaya selari dengan tujuh teras Kementerian Pendidikan (KPM),” menurut kenyataan itu.

Pada masa sama, kenyataan itu turut mengingatkan portal yang menyiarkan video berkenaan tanpa menutup muka murid supaya memadamnya kerana ia bercanggah dengan Seksyen 15 Akta Kanak-Kanak 2001.–AlHijrah Online


95 pelajar Malaysia di Sudan masih berlindung di Rumah Malaysia

PUTRAJAYA – Seramai 95 pelajar Malaysia di Sudan kini mendapat  perlindungan sementara di Rumah Malaysia iaitu kediaman rasmi Duta Besar di Al Riyadh selepas negara berkenaan mengenakan perintah darurat  susulan pergolakan politik yang melanda negara berkenaan.

Jabatan Pendidikan Tinggi, Kementerian Pendidikan melalui satu
kenyataan berkata, enam pelajar Malaysia pula sudah pulang ke tanah air.

“Education  Malaysia Mesir (EME) dimaklumkan seorang daripada 96 pelajar berlindung di Rumah Malaysia atas faktor keselamatan selamat sampai di Malaysia menjadikan keseluruhan pelajar yang masih berada di Rumah Malaysia  seramai 95 orang.

“Jumlah pelajar Malaysia di Sudan adalah seramai 101 pelajar yang
mana 95 daripada mereka berada di Khartoum dan enam orang berada di
Malaysia,” kata kenyataan itu hari ini.

Sementara itu, Jabatan
Pendidikan Tinggi berkata, universiti-universiti di Sudan masih ditutup
dan tarikh dibuka semula belum diketahui.

“Pelajar Malaysia kebanyakannya menetap di sekitar Khartoum iaitu Makrumah, Arkaweet dan Mujahideen.

“Sebahagian
 daripada mereka pula ada yang menetap di Asrama Turki iaitu asrama
diuruskan oleh badan bukan kerajaan Negara Turki dan Asrama Universiti
Antarabangsa Afrika, selain di Kompleks Petronas Khartoum iaitu bagi
mereka yang bertugas sebagai imam,” kata kenyataan itu.

Terdahulu, kerajaan Sudan mengisytiharkan darurat tiga bulan berikutan krisis politik yang kian meruncing.

Pengisytiharan darurat itu bukan hanya membabitkan perintah berkurung
 tetapi turut mencakupi penutupan sementara Lapangan Terbang
Antarabangsa Khartoum selama 27 jam pada 11 April.

Dalam pada
itu, EME akan terus mendapatkan perkembangan terkini daripada Kedutaan
Besar Malaysia di Khartoum dan Persatuan Mahasiswa Malaysia Sudan untuk
menyediakan bantuan sekiranya diperlukan.

Baru-baru ini, Perdana  Menteri, Tun Dr Mahathir Mohamad berkata, kerajaan bersedia membawa pulang rakyat Malaysia di Sudan jika pergolakan politik di negara itu  semakin memuncak.

Media antarabangsa melaporkan, Presiden Omar al-Bashir dipaksa meletak jawatan oleh tentera, selepas tiga dekad memerintah dan usaha baharu sedang dilakukan untuk membentuk majlis peralihan bagi mentadbir negara itu.

Bashir sebelum ini mengisytiharkan darurat selama setahun di seluruh negara dan membubarkan  kerajaan sebagai usaha membendung rusuhan yang menggugat rejim pimpinannya. – SINAR HARIAN


RENTAS NEGERI MASIH TIDAK DIBENARKAN

KUALA LUMPUR: Pegerakan rentas negeri masih tidak dibenarkan buat masa ini.

Pun begitu Menteri Kanan (Keselamatan) Datuk Seri Ismail Sabri Yaakob berkata, rentas negeri dibolehkan untuk urusan yang dibenarkan pihak polis serta aktiviti pelancongan dari negeri Perintah Kawalan Pergerakan Pemulihan (PKPP) ke negeri PKPP yang lain.

“Rentas negeri masih tidak dibenarkan kecuali aktiviti pelancongan dari negeri PKPP ke PKPP melalui konsep ‘Green Travel Bubble’.

“Aktiviti pelancongan itu perlu menggunakan ejen pelancongan yang berdaftar dengan Kementerian Pelancongan, Seni dan Budaya (MOTAC),” katanya dalam sidang media hari ini.

Beliau turut berkata setakat ini rentas daerah kekal dibenarkan di semua negeri kecuali Sabah dan Sarawak atas permintaan kerajaan negeri.

Ismail Sabri hari ini turut mengumumkan lima negeri kekal di bawah PKP Bersyarat (PKPB) iaitu Selangor, Johor, Kelantan, Wilayah Persekutuan Kuala Lumpur dan Pulau Pinang bermula 1 April hingga 14 April 2021.

Sarawak juga dikuatkuasakan PKPB bermula 30 Mac hingga 12 April 2021.

Lain-lain negeri iaitu Sabah, Perak, Pahang, Terengganu, Melaka, Perlis, Wilayah Persekutuan Putrajaya, Wilayah Persekutuan Labuan, Kedah dan Negeri Sembilan dikuatkuasakan PKPP bermula 1 April hingga 14 April 2021. — AlHijrah Online


Tun M pertahan Maszlee

KUALA LUMPUR – Perdana Menteri, Tun Dr Mahathir Mohamad hari ini mempertahankan Dr Maszlee Malik sebagai Menteri Pendidikan dan tidak akan menggantikannya dengan menteri yang baharu.

Dr Mahathir menurut laporan Sinar TV berkata, beliau tidak nampak sebarang masalah yang ditimbulkan Maszlee sepanjang memegang portfolio itu.

Meskipun bercakap soal kaum, namun tidak bermakna beliau seorang rasis.

Sebelum ini beberapa petisyen dibuat bagi mendesak agar Maszlee meletakkan jawatan sebagai Menteri Pendidikan setelah beliau mempertahankan keputusan Jemaah Menteri berkaitan kuota sistem matrikulasi.

Maszlee dikatakan mengeluarkan kenyataan mengaitkan isu kuota  matrikulasi dengan kehendak majikan yang mengutamakan calon fasih bahasa Mandarin di hadapan penuntut Universiti Sains Malaysia (USM), Pulau Pinang.


BELANJAWAN 2024 TUNJANG REFORMASI EKONOMI NEGARA – WADAH

KUALA LUMPUR: Agenda pemerkasaan rakyat dalam Belanjawan 2024 yang menjadi teras utama Ekonomi Madani dilihat akan terus menunjangi reformasi-islahi ekonomi negara.

Mengulas intipati Belanjawan 2024 yang dibentangkan Perdana Menteri, Datuk Seri Anwar Ibrahim pada petang Jumaat di Dewan Rakyat, Setiausaha Pertubuhan Wadah Pencerdasan Umat Malaysia (WADAH), Azizuddin Ahmad berkata, penegakan moral ekonomi sememangnya wajar diberi perhatian dengan tatakelola yang mantap.

“Dasar-dasar baru mengenai penyusunan semula kaedah subsidi dari subsidi pukal kepada subsidi bersasar (targeted subsidy) akan mengukuhkan kedudukan fiskal Kerajaan Persekutuan untuk melaksanakan reformasi ekonomi dan meneruskan agenda Ekonomi Madani.

“Pengubahsuaian semula dasar (policy readjustment) ini dirasakan perlu untuk memastikan penjimatan subsidi dapat dikembalikan kepada rakyat yang benar-benar memerlukan.”

Jelas Azizuddin, Belanjawan 2024 yang bertemakan”Reformasi Ekonomi, Memperkasa Rakyat” disifatkan satu reformasi ekonomi untuk meletakkan negara ke landasan yang betul, setelah melalui pelbagai cabaran dan isu ketirisan beberapa tahun sebelum ini.

Hal itu, jelas Azizuddin bakal mengukuhkan integriti dan nilai hormat masyarakat terhadap pengurusan dan birokrasi negara.

Sementara itu, WADAH juga, menurut Azizuddin menyambut baik peruntukan RM1.9 bilion untuk pengurusan dan pembangunan Hal Ehwal Islam disamping mengembalikan peruntukan terhadap Sekolah Agama Rakyat (SAR).

“Pengukuhan terhadap Budaya, Bahasa dan Sastera juga amat baik untuk kemajuan sosio budaya yang penting dalam pembinaan jati diri masyarakat.”

Malah, tambah beliau, peruntukan RM100 juta untuk usaha pertubuhan bukan kerajaan (NGO) dan pertubuhan masyarakat sivil disifatkan bakal mengukuhkan peranan sektor masyarakat sivil mengupayakan usaha misi pencerahan dan pencerdasan rakyat.

WADAH, jelas Azizuddin turut berharap Belanjawan itu dapat dilaksanakan dengan berkesan untuk manfaat rakyat dalam menghadapi suasana ekonomi yang sukar. –Alhijrah Online


SEMBILAN MOTOSIKAL, EMPAT SKUTER ELEKTRIK MUSNAH DALAM KEBAKARAN DI SURIA KLCC

KUALA LUMPUR: Sembilan motosikal dan empat skuter elektrik musnah dalam kebakaran di hadapan pusat beli-belah Suria KLCC, petang ini.

Jurucakap Pusat Gerakan Operasi Jabatan Bomba dan Penyelamat Kuala Lumpur berkata dalam kejadian pada 3.45 petang itu, seramai 15 anggota bersama tiga jentera dari Balai Bomba dan Penyelamat Tun Razak dan Keramat telah dikerahkan ke tempat kejadian.

“Setibanya pasukan bomba di lokasi kejadian, kita mendapati terdapat insiden kebakaran 13 buah motosikal dan empat buah skuter elektrik.

“Sembilan motosikal dan empat skuter elektrik terbakar sepenuhnya manakala empat motosikal yang lain, terbakar antara tiga hingga 20 peratus,” katanya dalam kenyataan di sini hari ini.

Menurutnya, api dapat dikawal sepenuhnya pada 4.04 petang dan punca serta jumlah kerugian masih dalam siasatan selain tiada mangsa terlibat. –AlHijrah Online


NAMA PEMILIK KELAB KOMEDI DI TTDI DISENARAIHITAMKAN

KUALA LUMPUR: Dewan Bandaraya Kuala Lumpur (DBKL) telah menyenaraihitamkan nama pemilik Crack House Comedy Club seumur hidup kerana melanggar syarat lesen yang ditetapkan.

Timbalan Menteri Wilayah Persekutuan Datuk Seri Jalaluddin Alias berkata perniagaan kelab berkenaan dibatalkan berkuat kuasa 30 Julai lepas dan nama pemilik kelab itu disenaraihitamkan selama-lamanya.

Beliau berkata individu berkenaan tidak lagi boleh mendapatkan lesen perniagaan untuk berniaga di ibu kota walaupun menggunakan nama syarikat berlainan atau perniagaan berbeza.

“Kami (DBKL) sedang memantau beberapa kelab seumpama itu di sekitar ibu negara dan tindakan tegas akan dikenakan terhadap mereka yang ingkar (syarat lesen),” katanya dalam sidang media selepas operasi bersepadu di Pasar Borong Kuala Lumpur, di sini hari ini.

Pada 10 Julai lepas, Jalaluddin memberitahu premis beroperasi di pinggir bandar Taman Tun Dr Ismail (TTDI) itu beroperasi tanpa lesen yang betul kerana ia hanya mempunyai lesen restoran dan tiada lesen hiburan.

Terdahulu, operasi kelab tersebut digantung sementara susulan satu klip video tular dipercayai menghina agama Islam.

Pengasas dan pemilik bersama kelab berkenaan Mohamad Rizal Johan Van Geyzel, 39, turut didakwa di Mahkamah Sesyen Kuala Lumpur atas tiga tuduhan memuat naik video di tiga platform media sosialnya yang menyentuh isu sensitiviti perkauman pada 22 Julai lepas.–AlHijrah Online


WARGA EMAS ORANG ASLI HILANG DITEMUKAN MENINGGAL DUNIA

KUANTAN:  Warga emas Orang Asli yang dilaporkan hilang di Kampung Chekai, Rancangan Penempatan Semula (RPS) Betau, Kuala Lipis, kira-kira 230 kilometer dari sini, ditemukan meninggal dunia hari ini.

Ketua Polis Daerah Lipis Supt Azli Mohd Noor berkata mayat Bah Mail Pak Gendet, 76, ditemukan oleh pasukan operasi mencari dan menyelamat (SAR) pada 1.05 tengah hari kira-kira 10 kilometer dari Pos Kawalan Tempat Kejadian (PKTK).

“Mayat mangsa kini telah dibawa ke Hospital Lipis dan pengecaman dilakukan oleh anaknya berdasarkan cincin, parang, serangkai kunci dan pakaiannya,” katanya dalam kenyataan hari ini.

Beliau berkata operasi SAR yang memasuki hari ke-10 itu disertai pasukan Polis Diraja Malaysia (PDRM), Jabatan Bomba dan Penyelamat Malaysia (JBPM), Angkatan Pertahanan Awam Malaysia (APM) dan penduduk kampung ditamatkan pada 6 petang.

Sebelum ini, Bah Mail dilaporkan hilang selepas keluar rumah sekitar 8 pagi, 9 Julai lepas.–AlHijrah Online


ISRAEL UMUM SEKATAN TERHADAP RAKYAT PALESTIN KE AL-AQSA KETIKA RAMADAN

ISTANBUL: Israel mengumumkan sekatan terhadap rakyat Palestin untuk memasuki Masjid Al-Aqsa sepanjang Ramadan.

“Wanita dari semua peringkat umur, kanak-kanak lelaki sehingga 12 tahun dan lelaki berusia lebih 55 tahun bagaimanapun akan dibenarkan masuk ke Masjid Al-Aqsa pada bulan Ramadan tanpa permit,” Agensi Anadolu memetik penyelaras Aktiviti Kerajaan di Wilayah, Mej Jen Ghassan Alyan, berkata dalam satu kenyataan pada Isnin.

Israel akan “mengenakan permit kepada lelaki berumur 45 hingga 55 tahun,” katanya.

Pegawai Israel itu juga berkata “kelulusan keselamatan” diperlukan bagi rakyat Palestin di Tebing Barat untuk melawat saudara mereka di 48 wilayah, atau warga asing melawat saudara mereka di Tebing Barat.

Di Semenanjung Gaza, Israel mengenakan “kuota terhad” untuk wanita berumur 50 tahun ke atas, dan lelaki berumur 55 tahun ke atas, dari Ahad hingga Khamis, untuk memasuki Masjid Al-Aqsa, menurut kenyataan itu.

Ketegangan telah meningkat di seluruh Tebing Barat sejak beberapa bulan kebelakangan ini susulan serbuan tentera Israel ke bandar-bandar Palestin.

Hampir 90 rakyat Palestin dan 14 warga Israel telah terbunuh dalam serangan berasingan sejak awal tahun ini.–AlHijrah Online


KERAJAAN TIADA KONFLIK KEPENTINGAN DALAM PERMOHONAN PENGAMPUNAN DIRAJA BUAT NAJIB – PM

SHAH ALAM: Tiada konflik kepentingan bagi kerajaan, susulan keputusan UMNO yang berhasrat mempersembahkan permohonan kepada Yang di-Pertuan Agong bagi memberi pertimbangan pengampunan kepada bekas presidennya Datuk Seri Najib Tun Razak, kata Perdana Menteri Datuk Seri Anwar Ibrahim.

Beliau berkata perkara berkenaan tidak seharusnya berbangkit memandangkan proses permohonan pengampunan dibenarkan untuk dibuat oleh sesiapa sahaja, selain semua pihak perlu patuh kepada peraturan dan syarat yang ditetapkan.

“Walaupun melalui proses, dan saya ada dalam proses itu, namun akhirnya soal penganugerahan pingat dan pengampunan – itu wewenang dan budi bicara Yang di-Pertuan Agong, dan tidak perlu dibahas secara awam kerana proses itu mesti dilalui,” katanya kepada media selepas melancarkan Program Rights To The City: Kita Untuk Kita (K2K) di Pangsapuri PPR Kampung Baru Hicom, di sini hari ini.

Anwar berkata adalah terlalu awal untuk beliau memberikan sebarang ulasan mengenai perkara itu memandangkan tiada sebarang kertas atau proses yang dilaksanakan setakat ini untuk permohonan berkenaan, selain keputusan yang dibuat di peringkat UMNO.

“Saya tidak mahu menghalang sesiapa dalam perkara itu, tetapi apa sahaja proses di mahkamah adalah amat bebas, ia perlu dipatuhi dan dihormati. Akhirnya apa sahaja keputusan, ia adalah kuasa mutlak Yang di-Pertuan Agong semata-mata,” katanya.

Sementara itu Anwar yang juga Menteri Kewangan membidas kenyataan yang dibuat Presiden Bersatu Tan Sri Muhyiddin Yassin yang mengecam beliau kerana mahu berunding dengan China berhubung wilayah Malaysia.

“Masalah sekarang, beliau tidak baca kenyataan saya bahawa kita akan teruskan projek cari gali Petronas (di kawasan Laut China Selatan). Tiada langsung saya sebut nak tolak ansur, dan ini yang saya sampaikan kepada negara China yang tidak dilakukan oleh beliau,” katanya.

“Secara konsisten saya sebut cari gali oleh Petronas tetap diteruskan di kawasan yang kita percaya sebagai kawasan kita, tetapi sekarang China cakap tidak, ini kawasan bertindih. Saya kata OK.. boleh bincang,” katanya. –AlHijrah Online


‘KEPERIBADIAN WANITA SYURGA’

KUALA LUMPUR: “Keperibadian Wanita Syurga” merupakan tema yang dibawa TV AlHijrah sempena Hari Wanita yang disambut pada 8 Mac 2021.

Stesen televisyen Islam itu juga telah menyediakan program-program khusus untuk mengenali, menghargai dan mengiktiraf peranan wanita dalam kehidupan seharian.

Antara program yang telah disediakan TV AlHijrah semepena Hari Wanita ialah Gema Haflah, My Qurantime Istimewa Hari Wanita, Tausiyah Ustazah Asma, dan MY H.A.U.S.

Selain itu penghargaan dan rasa cinta terhadap wanita turut diangkat dalam progam Assalamualaikum Istimewa Hari Wanita, Analisis Istimewa Hari Wanita dan E-Kaunter Netizen.

Kempen Hari Wanita di TV AlHijrah akan bermula pada 8 Mac hingga 14 Mac ini.

Hotel Pulse Grande dan Najjah menjadi penaja yang menyokong kempen Hari Wanita yang digerakkan TV AlHijrah. — AlHijrah Online